Q=3	C=1	SS=3	LS=0	PS=0	DC=0	LC=0	SD=0	BS=57	G0=123	G1=82	G2=43	DLID=ber_Latn	BODY=Kabyle Bible (NT): Romans\nKabyle Bible: Romans\n1:1 Nekk Bulus, yellan d aqeddac n Ɛisa Lmasiḥ, țwaxtaṛeɣ ad iliɣ d ṛṛasul, iwakken ad beccṛeɣ lexbaṛ n lxiṛ n Sidi Ṛebbi.\n1:2 Lexbaṛ-agi n lxiṛ i d-yewɛed Sidi Ṛebbi si zik s yimi n lenbiya di tira iqedsen,\n1:3 d ayen yeɛnan Mmi-s, Ɛisa Lmasiḥ Ssid-nneɣ i d-ilulen d amdan seg wedrum n Dawed,\n1:4 yețțusemma d Mmi-s n Ṛebbi s tezmert n Ṛṛuḥ iqedsen, s ḥeggu-ines si ger lmegtin.\n1:5 Yis i ɣ-ixdem Sidi Ṛebbi lemziya a nili d imceggɛen, iwakken a d-nawi s yisem-is imdanen n leǧnas meṛṛa ad amnen yis yerna ad aɣen awal-is.\n1:6 Yessawel-awen-d ula i kunwi yellan ger leǧnas-agi, iwakken aț-țilim d ayla n Ɛisa Lmasiḥ.\n1:7 I wid akk yellan di temdint n Ṛuma, i gḥemmel Sidi Ṛebbi, iwumi i d-yessawel ad ilin d ayla-s : ṛṛeḥma ț-țalwit a wen-d-țțunefkent s ɣuṛ Sidi Ṛebbi baba-tneɣ akk-d Ssid-nneɣ Ɛisa Lmasiḥ.\n1:8 Di tazwara, ad ḥemdeɣ Sidi Ṛebbi fell-awen meṛṛa s yisem n Ɛisa Lmasiḥ, axaṭer yeffeɣ lexbaṛ di ddunit meṛṛa belli tumnem s Lmasiḥ.\n1:9 Sidi Ṛebbi i ɛebbdeɣ seg ul-iw, i ɣef qeddceɣ imi țbecciṛeɣ lexbaṛ n lxiṛ yeɛnan Mmi-s, yeẓra belli țțadreɣ-kkun-id dima m'ara deɛɛuɣ ɣuṛ-es.\n1:10 Ssutureɣ mkul ass i Sidi Ṛebbi iwakken ma yebɣa, ad afeɣ abrid amek ara n-aseɣ ɣuṛ-wen.\n1:11 Acḥal i bɣiɣ a kkun-ẓreɣ, akken a kkun-slemdeɣ ɣef kra n tukciwin i d-ițțak Ṛṛuḥ iqedsen iwakken aț țǧehdem ;\n1:12 yerna m'ara n-awḍeɣ ɣuṛ-wen, a nemseǧhad wway gar aneɣ ; kunwi s liman-nwen, nekk s liman-inu, imi yiwen n liman i ɣ-isdukklen.\n1:13 Ay atmaten, bɣiɣ aț-țeẓrem belli acḥal n tikkal i ɛerḍeɣ a n-aseɣ ɣuṛ-wen, iwakken lxedma inu a wen-d-teglu s kra n lfayda, am akken i d-tewwi lfayda i leǧnas nniḍen ; meɛna ar tura mazal țmagareɣ-ed uguren.\n1:14 Ilaq-iyi ad ṛuḥeɣ ɣer yemdanen n ddunit meṛṛa, ɣer leǧnas itqeddmen akk-d wid ur netqeddem ara, ɣer wid yeɣṛan d wid ur neɣṛi ara.\n1:15 Daymi i bɣiɣ ad beccṛeɣ daɣen lexbaṛ-agi n lxiṛ, i kunwi yellan di temdint n Ṛuma.\n1:16 Ur ssetḥaɣ ara s lexbaṛ-agi n lxiṛ, axaṭer ț-țazmert n Sidi Ṛebbi i leslak n kra win yumnen yis ; di tazwara i wat Isṛail, a d-ḍefṛen leǧnas nniḍen.\n1:17 Lexbaṛ-agi n lxiṛ ibeggen-ed amek i gețțarra Sidi Ṛebbi imdanen d iḥeqqiyen s liman, axaṭer s liman kan i nezmer a nuɣal d iḥeqqiyen si tazwara alamma ț-țaggara. Akken yura di tira iqedsen : Aḥeqqi ad yidir s liman.\n1:18 Sidi Ṛebbi ițbeggin-ed urrif-is seg igenni ɣef ddnub d cceṛ n yemdanen i gețɣummun lḥeqq s lbaṭel ;\n1:19 axaṭer ayen akk i glaqen a t-issinen ɣef Sidi Ṛebbi, ẓran-t ; d Ṛebbi s yiman-is i sen-t-id isbeggnen.\n1:20 Seg wasmi i d-yexleq ddunit, ayen akk yeffren ɣef wallen, nețwali-t di lecɣal-is ; nezmer a neɛqel belli d nețța kan i d Ṛebbi yesɛan tazmert ur nfennu ; daymi wigi ulac fell-asen ssmaḥ.\n1:21 ?as akken ẓran yella Ṛebbi, ur setɛeṛfen ara yis ; ur t-ḥmiden, ur t-ckiṛen, lameɛna țkemmilen deg yir ixemmimen-nsen armi iɣumm ṭṭlam ulawen-nsen.\n1:22 ?țaran iman-nsen d lɛuqal armi uɣalen d imejhal.\n1:23 Beddlen lɛaḍima n Sidi Ṛebbi yeddren s lmeṣnuɛat yesɛan ṣṣifa n wemdan ifennun, ṣṣifa n leḍyuṛ, n lewḥuc yesɛan ṛebɛa iḍaṛṛen, d wayen akk ileḥḥun ɣef wuɛebbuḍ ;\n1:24 daymi i ten-yeǧǧa Sidi Ṛebbi tebɛen lebɣi n wulawen-nsen, xeddmen ticmatin, ṣṣawḍen armi kksen lḥeṛma ɣef yiman-nsen.\n1:25 Beddlen tideț n Sidi Ṛebbi s lekdeb, ɛebbden ayen yețwaxelqen, ǧǧan win i d-ixelqen kullec, nețța i gețțubarken i dayem ; Amin !\n1:26 ?-țagi i d sebba i ɣef ten-yeǧǧa Sidi Ṛebbi di lɛaṛ n ccehwat-nsen ; tilawin țbeddilent irgazen s tilawin.\n1:27 Ula d irgazen țțaǧan tilawin, ițenkkar uḥaṛuq wway gar-asen, țemyexdamen lɛaṛ ; d wagi i d lexlaṣ i yuklalen ɣef tidderɣelt-nsen.\n1:28 Imi ugin ad issinen Ṛebbi, Sidi Ṛebbi yeǧǧa-ten di lɛeqliya-nsen iɛewjen iwakken ad xedmen ayen ur nlaq ara.\n1:29 ?čuṛen d lbaṭel akk-d wayen n diri : d ṭṭmeɛ, d cceṛ, ț-țismin ; d at tmegṛaḍ, d at ccwal, d at tḥila, d at tiḥeṛci, d iqeṛṛaḍen.\n1:30 Wa yekkat deg wa, d iɛdawen n Ṛebbi, ur țneḥcamen ara, d imzuxiyen, d ikeddaben ; snulfuyen-d cceṛ, țɛaṣin lwaldin-nsen.\n1:31 Ur sɛin lefhama, ur sɛin laman, ulac deg wulawen-nsen ṛṛeḥma neɣ leḥnana.\n1:32 ?as akken ẓran lḥisab n Sidi Ṛebbi yețṛaǧu wid ixeddmen annect-agi yerna uklalen lmut, țkemmilen di tikli-nsen yerna feṛḥen s wid ixeddmen am nutni.\n2:1 Ulac fell-ak ssmaḥ a win ițḥasaben wiyaḍ, axaṭer akken tebɣuḍ tiliḍ, mi tețḥasabeḍ wiyaḍ, d iman-ik i tḥusbeḍ, imi kečč i ten-ițḥasaben txeddmeḍ am nutni.\n2:2 Neẓra belli Sidi Ṛebbi iḥekkem s lḥeqq ɣef wid ixeddmen lecɣal-agi.\n2:3 I kečč i gețḥasaben wid ixeddmen lecɣal-agi, ma txeddmeḍ am nutni, tɣileḍ aț-țmenɛeḍ i lḥisab n Sidi Ṛebbi ?\n2:4 Eɛni tḥeqṛeḍ leḥnana d ṣṣbeṛ i gesɛa Sidi Ṛebbi mbla ceḥḥa ? Ur teẓriḍ ara belli iṣebber-ak s leḥnana-s iwakken aț-țbeddleḍ tikli ?\n2:5 Lameɛna kečč yesɣaṛayen ul-ik tugiḍ aț-țbeddleḍ tikli, tețheggiḍ i yiman-ik lɛiqab ameqqran i wass n lḥisab, ass i deg ara d-ibin wurrif akk-d lḥeqq n Sidi Ṛebbi\n2:6 ara yerren i mkul yiwen ayen yexdem .\n2:7 ad yefk tudert n dayem i wid ixeddmen lxiṛ s ṣṣbeṛ, yețnadin ɣef lɛezz d lḥeṛma akk-d tudert n dayem.\n2:8 Ma d wid yellan d imcumen, ikeṛhen tideț, ixeddmen lbaṭel, a d-isseɣli fell-asen urrif ț-țwaɣit ;\n2:9 a d-isseɣli daɣen ccedda ț-țwaɣit ɣef yal amdan ixeddmen cceṛ, di tazwara ɣef wat Isṛail, a d-ḍefṛen leǧnas nniḍen.\n2:10 Meɛna a d-ițțunefk lɛezz d lḥeṛma akk-d lehna i kra n win ixeddmen lxiṛ, i wat Isṛail uqbel, a d-ḍefṛen leǧnas nniḍen.\n2:11 ?er Sidi Ṛebbi ulac lxilaf ger yemdanen.\n2:12 Kra n wid ara idenben, ur nessin ara ccariɛa n Musa, asm'ara mmten ur tḥekkem ara fell-asen ; ma d win ara idenben yili yessen ccariɛa, d ccariɛa ara t-iḥasben.\n2:13 Mačči d wid ismeḥsisen kan i ccariɛa i gețwaḥesben d iḥeqqiyen ɣer Sidi Ṛebbi, meɛna d wid i gxeddmen ayen i d-tenna.\n2:14 Leǧnas ur nessin ara ccariɛa, i gxeddmen s nneya-nsen ayen i d-tenna, uɣalen d ccariɛa i yiman-nsen ɣas akken ur ț-sɛin ara.\n2:15 Beggnen-d s tikli-nsen belli ayen i d-tenna ccariɛa, deg ulawen-nsen i gura. D ulawen-nsen i d-ițbegginen annect-a axaṭer axemmem nsen tikwal ițḥasab-iten, tikwal yețḥuddu fell-asen.\n2:16 D annect-agi ara d-ibanen asm'ara iḥaseb Sidi Ṛebbi s Ɛisa Lmasiḥ, ayen akk xeddmen yemdanen s tuffra am akken yella di lexbaṛ n lxiṛ i țbecciṛeɣ.\n2:17 Kečč iḥesben iman-ik si dderya n wat Isṛail, tețțekleḍ ɣef ccariɛa n Musa, tețzuxxuḍ s Ṛebbi ;\n2:18 kečč yessnen lebɣi n Sidi Ṛebbi, teẓriḍ d acu i gelhan imi tesneḍ ccariɛa ;\n2:19 kečč i gɣilen tzemreḍ aț-țeṭṭfeḍ afus i iderɣalen, aț-țiliḍ ț-țafat n wid yellan di ṭṭlam ;\n2:20 kečč iḥesben iman-ik tzemreḍ aț-țesfehmeḍ wid ur nessin, neɣ aț-țiliḍ d ccix n warrac axaṭer tufiḍ di ccariɛa n Musa tamusni akk-d țideț !\n2:21 Tesselmadeḍ wiyaḍ, meɛna ur tesselmadeḍ ara iman-ik ;\n2:22 tnehhuḍ wiyaḍ ur țțakren ara, kečč s yiman-ik tețțakreḍ ; tnehhuḍ wiyaḍ ur zennun ara, kečč s yiman-ik tzennuḍ ! Tkeṛheḍ ssadaț, tețțakreḍ lemqamat-nsen !\n2:23 Tețzuxxuḍ s ccariɛa, meɛna tesseɣlayeḍ lqima n yisem n Sidi Ṛebbi imi ur txeddmeḍ ara ayen i d-teqqaṛ !\n2:24 Axaṭer akken yura di tira iqedsen : ?ef ddemma-nwen i gețwargem yisem n Sidi Ṛebbi ger leǧnas.\n2:25 ?-țideț, ṭṭhaṛa tenfeɛ ma yella tettabaɛeḍ ccariɛa, meɛna ma yella ur txeddmeḍ ara ayen i d-tenna ccariɛa, am akken ur teḍhiṛeḍ ara.\n2:26 Win ur neḍhiṛ ara, itebɛen ccariɛa, eɛni ur ițwaḥsab ara ɣer Sidi Ṛebbi am akken yeḍheṛ ?\n2:27 Nețta ur neḍhiṛ ara di lǧețța-s, ixeddmen ayen i d-tenna ccariɛa, izmer a k-iḥaseb kečč iḍehṛen, yesnen ccariɛa meɛna ur txeddmeḍ ara ayen i d-teqqaṛ.\n2:28 Win yellan s țideț n wat Isṛail, mačči s uqemmuc kan, neɣ s ṭṭhaṛa i d-ițbanen deg weglim-ines ;\n2:29 meɛna mmi-s n wat Isṛail n tideț, d win i t-yellan deg ul-ines, ṭṭhaṛa n ṣṣeḥ d ayen ixeddem Ṛṛuḥ iqedsen deg ul n wemdan, mačči ț-țin ixeddem wemdan s ccariɛa. Amdan am-agi, d Sidi Ṛebbi i t-ițɛuzzun mačči d imdanen.\n3:1 Ihi d acu i sɛan n wat Isṛail sennig wiyaḍ ? D acu n nnfeɛ yellan di ṭṭhaṛa ?\n3:2 Lfayda tella yerna ț-țameqqrant di mkul tama, axaṭer d nutni iwumi d-yefka Sidi Ṛebbi awal-is d imezwura.\n3:3 Ma yella ihi kra deg-sen ɛuṣan awal-is, eɛni Sidi Ṛebbi a ten-inkeṛ meṛṛa i lmend-nsen ?\n3:4 D lmuḥal ! Sidi Ṛebbi d aḥeqqi, d imdanen kan i geskiddiben ; am akken yura di tektabt n ?abur : Iwakken a d-iban lḥeqq n wawal-ik, yerna m'ara tețḥasabeḍ, d kečč i gesɛan lḥeqq.\n3:5 Ma yella lbaṭel i nxeddem isban-ed lḥeqq n Sidi Ṛebbi, d acu ara d-nini ? Eɛni Sidi Ṛebbi ur yesɛi ara lḥeqq m'ara ɣ-iɛaqeb ? ( Nniɣ-ed ayagi s lɛeqliya n wemdan. )\n3:6 ?-țideț yesɛa lḥeqq ! Neɣ m'ulac amek ara iḥaseb ddunit ?\n3:7 Ma yella lekdeb-iw ițbeggin-ed tideț n Sidi Ṛebbi yerna isnernay di lɛaḍima-s, acuɣer ihi mazal-iyi țwaḥesbeɣ d amednub ?\n3:8 Llan kra n yemdanen heddṛen fell-aɣ s ẓẓuṛ, qqaṛen belli nenna-d : « Acuɣeṛ ur nxeddem ara cceṛ iwakken a d-yeffeɣ lxiṛ ? » Imdanen am wigi uklalen lɛiqab n Sidi Ṛebbi.\n3:9 Amek ihi ? Eɛni Nukni s wat Isṛail axiṛ n wiyaḍ ? Xaṭi ! Nniɣ-ed yakan belli am wat Isṛail am leǧnas nniḍen, d aklan n ddnub meṛṛa.\n3:10 Akken yura di tektabt iqedsen : Ulac amdan aḥeqqi, ulac ula d yiwen,\n3:11 Yiwen ur ifhim, yiwen ur yețqellib ɣef Sidi Ṛebbi, ffɣen akk i webrid, uɣalen d imejhal ;\n3:12 ulac win ixeddmen lxiṛ, ulac ula d yiwen.\n3:13 Imawen-nsen ldin am iẓekwan, Ilsawen-nsen d ixeddaɛen. ?čuṛen d ssem am izerman.\n3:14 Imawen-nsen ččuṛen d ddeɛwat n cceṛ ț-țeṛzeg.\n3:15 Iḍaṛṛen-nsen țɣawalen iwakken ad ssizlen idammen ;\n3:16 ansi ɛeddan ad ǧǧen axeṣṣar d nnger di lateṛ-nsen.\n3:17 Ur ssinen ara abrid n lehna ;\n3:18 ur sɛin ara deg ul-nsen tugdi n Sidi Ṛebbi.\n3:19 Neẓra belli ayen akk i d-tenna ccariɛa, tenna-t-id i wid yellan seddaw leḥkum n ccariɛa iwakken imdanen meṛṛa ad zemmemen yimawen-nsen, ad ẓren belli d imednuben i llan zdat Sidi Ṛebbi.\n3:20 Ur yezmir yiwen ad yili d aḥeqqi ɣer Sidi Ṛebbi imi i gexdem ayen i d-teqqaṛ ccariɛa ; axaṭer ccariɛa tețbeggin-ed kan i wemdan belli d amednub i gella.\n3:21 Tura Sidi Ṛebbi isbeggen-aɣ-d amek ara nuɣal d iḥeqqiyen zdat-es mbla ccariɛa. Ayagi yella di ccariɛa n Musa akk-d tektabin n lenbiya.\n3:22 Sidi Ṛebbi iḥseb-aɣ d iḥeqqiyen imi numen s Ɛisa Lmasiḥ,\n3:23 axaṭer ulac lxilaf ger yemdanen imi denben meṛṛa, țwaḥeṛmen si lɛaḍima n Sidi Ṛebbi.\n3:24 Lameɛna s ṛṛeḥma-ines, yerra-ten d iḥeqqiyen mbla lexlaṣ, s Ɛisa Lmasiḥ i ten-id-icufeɛ.\n3:25 D nețța i d-ifka Sidi Ṛebbi d asfel fell-aɣ iwakken s idammen-is yuzzlen, a d-yawi leɛfu n ddnub i yemdanen meṛṛa ara yamnen yis. Akka i d-ibeggen Sidi Ṛebbi lḥeqq-ines ; axaṭer zik-nni, asm'akken i sen-iṣbeṛ, ur iɛuqeb ara imdanen ɣef ddnubat-nsen ;\n3:26 ma ț-țura isken-ed amek i ten-yerra d iḥeqqiyen zdat-es, axaṭer yebɣa a d-ibeggen belli nețța d aḥeqqi yerna ad yerr d iḥeqqiyen wid akk ara yamnen s Ɛisa.\n3:27 Anda-ț sebba n zzux ? Ulac ! Axaṭer mačči s lefɛayel ara nzux meɛna s liman.\n3:28 Nukni neẓra amdan ad yuɣal d aḥeqqi zdat Ṛebbi s liman-ines mačči s wayen i d-tenna ccariɛa.\n3:29 Eɛni Sidi Ṛebbi, d Illu n wat Isṛail kan ? Ur yelli ara d Illu n leǧnas nniḍen ? Ula d nutni d Illu-nsen\n3:30 imi yiwen n Ṛebbi kan i gellan ; ad yerr d iḥeqqiyen zdat-es wid akk yumnen, am wid iḍehṛen am wid ur neḍhiṛ.\n3:31 Ma nenna-d akka, mačči d lqima n ccariɛa i nebɣa a nesseɣli, meɛna d lqima-ines n ṣṣeḥ i s-nefka.\n4:1 D acu ara d-nini ihi ɣef Sidna Ibṛahim, jeddi-tneɣ ? Amek i tedṛa yid-es ?\n4:2 Lemmer yețwaḥseb d aḥeqqi s lxiṛ yexdem, tili yesɛa sebba s wayes ara izuxx, meɛna ur yezmir ara ad izuxx zdat Sidi Ṛebbi.\n4:3 Akken yura di tira iqedsen : Sidna Ibṛahim yețkel ɣef Ṛebbi, daymi i gețwaḥseb d aḥeqqi .\n4:4 Axeddam yuklal lexlaṣ-is, lexlaṣ ines ur s-ițwaḥseb ara d lemziya meɛna d lḥeqq-is.\n4:5 Akken daɣen win ur nețkil ara ɣef lxiṛ i gxeddem, meɛna yețkel ɣef Ṛebbi i gețțarran amednub d aḥeqqi, ad yețwaḥseb d aḥeqqi ɣef ddemma n liman-is.\n4:6 Akka i gessefra Sidna Dawed ɣef wemdan i gḥețțeb Sidi Ṛebbi d aḥeqqi mbla ma yemmuqel ɣer lefɛayel-is :\n4:7 D iseɛdiyen wid iwumi țwasemḥent seyyat-nsen, iwumi țwamḥan ddnubat -nsen !\n4:8 D aseɛdi wemdan iwumi ur iḥsib ara Sidi Ṛebbi ddnub-is !\n4:9 Lfeṛḥ-agi, yella i wid iḍehṛen kan neɣ yella daɣen i wid ur neḍhiṛ-ara ? Nenna-d belli : Ṛebbi iḥseb Sidna Ibṛahim d aḥeqqi ɣef ddemma n liman-ines.\n4:10 Melmi ițwaḥseb Sidna Ibṛahim d aḥeqqi, uqbel ad yeḍheṛ neɣ armi geḍheṛ ? Mačči armi geḍheṛ meɛna uqbel !\n4:11 ?ṭhaṛa tusa-yas-ed d țbut, d ccama i d-isbeggnen belli Sidi Ṛebbi yerra-t d aḥeqqi ɣef ddemma n liman-ines uqbel ad yeḍheṛ. S wakka Sidna Ibṛahim yuɣal d jedd n wid akk yumnen, i gețwaḥesben d iḥeqqiyen ɣer Sidi Ṛebbi ɣas ur ḍhiṛen ara.\n4:12 Yella daɣen d jedd n wid akk iḍehṛen, ur nețkil ara ɣef ṭṭhaṛa-nsen kan meɛna tebɛen lateṛ-is, sɛan liman i gesɛa uqbel ad yeḍheṛ.\n4:13 Ayen akk i gewɛed Sidi Ṛebbi d lweṛt di ddunit i Sidna Ibṛahim akk-d dderya n dderya-s, ur s-t-iwɛid ara imi i getbeɛ ccariɛa, meɛna imi i gețkel fell-as. Daymi i t-yeḥseb Sidi Ṛebbi d aḥeqqi.\n4:14 Lemmer d wid ittabaɛen ccariɛa ara iweṛten, iwumi ihi liman, iwumi lweɛd n Sidi Ṛebbi.\n4:15 Axaṭer d ccariɛa i d-ițawin urrif n Ṛebbi, lemmer ulac ccariɛa ur d-tețțili ara tṛuẓi n ccariɛa.\n4:16 Lweɛd i d-yefka Sidi Ṛebbi i Sidna Ibṛahim, yebna ɣef liman iwakken ad yili d lemziya, ad țekkin deg-s dderya n dderya-s mačči d wid kan yessnen ccariɛa lameɛna wid akk yumnen am nețța, yuɣal d jeddi-tneɣ nukni akk s wid yumnen.\n4:17 Am akken yura di Tawṛat n Sidna Musa : Sbeddeɣ-k iwakken aț-țiliḍ d jedd n waṭas n leǧnas. Yuɣal d jeddi-tneɣ zdat Ṛebbi s wayes i gumen, i d-iḥeggun lmegtin, i d-ixelqen ayen ur nelli ara.\n4:18 ?as akken ur d-iqqim usirem, Sidna Ibṛahim yuṛǧa s lețkal d ameqqran armi yuɣal d jedd n waṭas n yegduden akken i s-yenna Sidi Ṛebbi : Akka ara tili dderya n dderya-k.\n4:19 Liman n Sidna Ibṛahim ur yenqis ara ɣas akken qṛib ad issiweḍ meyya iseggasen, iwala iman-is dayen ur yezmir ara ad isɛu dderya, yerna tameṭṭut-is Saṛa teǧǧa-ț dderya.\n4:20 Yețkel ɣef Sidi Ṛebbi, ur t-yekcim ara ccekk ɣef wayen i s-yewɛed. D liman yesɛa i t-isǧehden, s wakka i gețḥemmid Sidi Ṛebbi Bab n tezmert.\n4:21 Yețkel belli Sidi Ṛebbi yezmer a s-d-yefk ayen i s-yewɛed.\n4:22 ?ef wannect-agi i t-yeḥseb Sidi Ṛebbi d aḥeqqi.\n4:23 Mačči fell-as kan i gura di tira iqedsen : Yețwaḥseb d aḥeqqi,\n4:24 lameɛna fell-aɣ ula d nukni, imi numen s win i d-isseḥyan Ɛisa Ssid nneɣ si ger lmegtin.\n4:25 Yețțunefk ad immet ɣef ddemma n ddnubat nneɣ, isseḥya-t-id Sidi Ṛebbi si ger lmegtin iwakken a nuɣal d iḥeqqiyen.\n5:1 Tura imi nuɣal d iḥeqqiyen s liman, ters-ed lehna gar-aɣ d Ṛebbi s Ssid-nneɣ Ɛisa Lmasiḥ.\n5:2 Yis daɣen i nufa abrid s liman ɣer ṛṛeḥma n Sidi Ṛebbi i deg nella tura. Lfeṛḥ-nneɣ, d asirem nesɛa belli a nțekki di lɛaḍima n Sidi Ṛebbi.\n5:3 Ula di lmeḥnat, nețțili di lfeṛḥ axaṭer neẓra lmeḥna tețțawi-d ṣṣbeṛ,\n5:4 ṣṣbeṛ isseǧhad deg ujeṛṛeb, lǧehd deg ujeṛṛeb ițțawi-d asirem.\n5:5 Asirem-agi ulac deg-s lexdeɛ, axaṭer leḥmala n Sidi Ṛebbi teẓẓa deg ulawen-nneɣ s Ṛṛuḥ iqedsen i ɣ-d-yețțunefken ;\n5:6 asm'akken i ɣ-iɣleb ddnub ur s-nezmir ara, Lmasiḥ yemmut ɣef ddemma n imednuben di lweqt ilaqen.\n5:7 Iwɛeṛ i wemdan ad iqbel ad immet ɣef ddemma n uḥeqqi ; ahat ad yili win ara iqeblen ad immet ɣef ddemma n wemdan yelhan ;\n5:8 ma d Lmasiḥ, nețța yemmut fell-aɣ m'akken nella d imednuben ; s wakka i ɣ-d-ibeggen Sidi Ṛebbi leḥmala-ines.\n5:9 Imi nuɣal tura d iḥeqqiyen ɣer Sidi Ṛebbi s idammen n Lmasiḥ yuzzlen fell-aɣ, yis daɣen ara nețțusellek seg urrif n Sidi Ṛebbi.\n5:10 Asm'akken nella d iɛdawen-is, yefka-d Mmi-s iwakken s lmut-is a ɣ-issemṣaleḥ yid-es. Tura imi nemṣalaḥ d Sidi Ṛebbi, a nețțusellek daɣen s tudert n Mmi-s.\n5:11 Mačči d ayagi kan, lameɛna tura lfeṛḥ-nneɣ atan di Sidi Ṛebbi, s Sidna Ɛisa Lmasiḥ i ɣ-issemṣalaḥen yid-es.\n5:12 S wakka ihi, ddnub ikcem-ed ɣer ddunit s yiwen wemdan, amdan agi d Adem ; ddnub-agi yewwi-d lmut, lmut tețțawi akk imdanen, axaṭer imdanen meṛṛa denben.\n5:13 Uqbel a d-yefk Sidi Ṛebbi ccariɛa i Musa, ddnub yella yakan di ddunit ; meɛna imdanen ur țțuḥasben ara s ccariɛa imi urɛad i d-tusi.\n5:14 ?as akka, si zzman n Adem armi d zzman n Sidna Musa lmut teḥkem ula ɣef yemdanen ur nɛuṣa ara Ṛebbi am akken i t-iɛuṣa Adem, nețța yellan d lemtel n win ara d-yasen.\n5:15 Ur nezmir ara a nmettel ddnub n Adem ɣer lemziya d ṛṛeḥma n Sidi Ṛebbi ; Adem iɛuṣa Sidi Ṛebbi yiwet n tikkelt yewwi-d lmut i yemdanen meṛṛa, acḥal ihi meqqṛet ṛṛeḥma n Sidi Ṛebbi i d-yețțunefken i yemdanen s Ɛisa Lmasiḥ.\n5:16 Ṛṛeḥma-agi n Sidi Ṛebbi mačči am ddnub n yiwen wemdan. Axaṭer yiwen n ddnub yewwi-d lḥisab d lɛiqab, ma d ṛṛeḥma n Sidi Ṛebbi, tețțekkes lḥisab d lɛiqab ɣef waṭas n ddnubat.\n5:17 Ma yella lmut teḥkem ɣef yemdanen meṛṛa s ddnub n yiwen wemdan, ihi wid iwumi d-tețțunefk ṛṛeḥma d lḥeqq, ad ḥekmen yerna ad idiren s Ɛisa Lmasiḥ.\n5:18 S wakka, ddnub n yiwen wemdan yesseɣli-d lɛiqab ɣef yemdanen meṛṛa, akken daɣen lḥeqq i gexdem yiwen wemdan, yewwi-d leslak i gessidiren imdanen meṛṛa.\n5:19 Ihi am akken ɛeṣṣu n yiwen wemdan, yerra aṭas n yemdanen d imednuben, akken daɣen ṭṭaɛa n yiwen wemdan terra aṭas n yemdanen d iḥeqqiyen.\n5:20 Ccariɛa tger-ed iman-is iwakken a d-tbeggen acḥal meqqeṛ ddnub, lameɛna anda yekteṛ ddnub, ṛṛeḥma n Sidi Ṛebbi meqqṛet akteṛ.\n5:21 S wakka ddnub yeḥkem s lmut, ma d ṛṛeḥma n Sidi Ṛebbi teḥkem s lḥeqq, tețțawi ɣer tudert n dayem s Ɛisa Lmasiḥ Ssid-nneɣ.\n6:1 Acu ara d-nini ihi ? A nkemmel a nețɛici di ddnub iwakken ṛṛeḥma n Sidi Ṛebbi aț-țimɣuṛ ?\n6:2 Ala ! Nukni i gemmuten ɣef ddemma n ddnub, amek ara nkemmel a nețɛici deg-s ?\n6:3 Neɣ ur teẓrim ara belli nukni akk i gețwaɣeḍsen iwakken a neddukel d Ɛisa Lmasiḥ, nețwaɣḍeṣ yid-es di lmut-is ?\n6:4 S weɣḍas, nețwamḍel yid-es iwakken, nukni daɣen a d-neḥyu akken i d-yeḥya Lmasiḥ si ger lmegtin s tezmert n Ṛebbi, a nekcem di tudert tajḍiṭ.\n6:5 Axaṭer ma necrek yid-es di lmut-is, a necrek daɣen yid-es di ḥeggu-ines.\n6:6 Ilaq-aɣ a nẓer belli amdan-nni i nella zik, yemmut, ițwasemmeṛ akk-d Lmasiḥ iwakken aț-țemmet lǧețța yeččuṛen d ddnub, ur nețțili ara d aklan n ddnub.\n6:7 Axaṭer win yemmuten islek si ddnub,\n6:8 imi nemmut akk-d Lmasiḥ, numen daɣen belli a nidir yid-es.\n6:9 Neẓra belli Lmasiḥ seg wasmi i d-yeḥya si ger lmegtin, ur yețțuɣal ara ad immet, lmut ur tezmir ara aț-țeḥkem fell-as.\n6:10 Axaṭer taluft n ddnub yefra-ț ɣef yiwet n tikkelt i dayem, s lmut-is. Tura atan d lḥey, idder i Sidi Ṛebbi.\n6:11 Ula d kunwi ḥesbet iman-nwen am akken temmutem ɣef wayen yeɛnan ddnub. Ɛicet i Ṛebbi di tdukkli akk-d Ɛisa Lmasiḥ.\n6:12 Tura ur țțaǧat ara ddnub ad iḥkem fell-awen, ur xeddmet ara ccehwat n tnefsit-nwen am zik.\n6:13 Ur țțaǧat ara lemfaṣel n lǧețțat-nwen ad ɣlint di ddnub, iwakken ad ixdem yis-sen cceṛ ; lameɛna qeddmet iman-nwen i Ṛebbi am win i d-iḥyan si lmut iwakken aț-țqeddcem fell-as a ț-țxeddmem anagar lxiṛ.\n6:14 Ddnub ur yețțuɣal ara ad iḥkem fell-awen axaṭer ur tellim ara seddaw n ccariɛa lameɛna seddaw n ṛṛeḥma n Sidi Ṛebbi.\n6:15 Acu ara d-nini ihi ? A neǧǧ ddnub ad idebbeṛ fell-aɣ tura imi nella seddaw n ṛṛeḥma n Sidi Ṛebbi mačči seddaw n ccariɛa ? A ɣ-imneɛ Ṛebbi deg wannect-agi !\n6:16 Ur teẓrim ara belli ma tuɣalem d aklan n yiwen iwakken ad idebbeṛ fell-awen, ilaq a s-taɣem awal ama d ddnub yețțawin ɣer lmut neɣ d ṭṭaɛa n Ṛebbi yețțawin ɣer tudert taḥeqqit.\n6:17 Lameɛna a neḥmed Ṛebbi imi zik tellam d aklan n ddnub, ma tura tḍuɛem s wulawen-nwen awal i tlemdem.\n6:18 Tețțusellkem-d si ddnub tuɣalem d aklan n lḥeqq.\n6:19 Tura a wen-d-hedṛeɣ s lɛeqliya nwen iwakken aț-țfehmem axaṭer annect-agi yewɛeṛ i lefhama. Am akken tsellmem iman-nwen zik d aklan i lɛaṛ iwakken aț-țxedmem lɛaṛ, tura sellmet iman-nwen d aklan i lḥeqq d ṣṣwab iwakken aț-țeṣfu tudert-nwen.\n6:20 Asmi tellam d aklan n ddnub texḍam i lḥeqq.\n6:21 Acu i trebḥem s lecɣal-nni s wayes tessetḥam tura, lecɣal-nni i gețțawin ɣer lmut.\n6:22 Tura tețwaselkem si ddnub, tuɣalem d iqeddacen n Ṛebbi, lfayda nwen ț-țikli deg webrid yeṣfan akk-d tudert n dayem.\n6:23 Ddnub yețțawi ɣer lmut, ma d ṛṛeḥma n Sidi Ṛebbi tewwi-yaɣ-d tudert n dayem di tikli-nneɣ akk-d Ɛisa Lmasiḥ Ssid-nneɣ.\n7:1 Ay atmaten ur teẓrim ara belli ccariɛa teḥkem ɣef wemdan skud mazal-it idder ? Heddṛeɣ-ed akka i wid yessnen ccariɛa.\n7:2 A wen-d-fkeɣ yiwen n lemtel : tameṭṭut tețwarez ɣer wergaz-is s ccariɛa skud mazal-it yedder, meɛna ma yemmut wergaz-is tserreḥ-as ccariɛa ma tebɣa aț-țɛiwed zzwaǧ ;\n7:3 ma tuɣ wayeḍ skud mazal argaz-is idder, yețțusemma tezna ; meɛna ma yemmut wergaz-is tserreḥ-as ccariɛa aț-țɛiwed zzwaǧ, ayagi ur yețțusemma ara d leḥṛam.\n7:4 Ula d kunwi ay atmaten, temmutem ɣef wayen yeɛnan ccariɛa s lmut n Lmasiḥ, akken aț-țeṭṭfem deg win i d-yeḥyan si ger lmegtin iwakken aț-țxedmem ayen i s-iɛeǧben i Sidi Ṛebbi.\n7:5 Axaṭer d ccariɛa i d-isbeggnen amek i nțeddu s lebɣi n tnefsit-nneɣ d ccehwat-nneɣ n diri ; d nețțat daɣen i d-isbeggnen amek yexdem ddnub-agi deg-nneɣ, armi i ɣ-yeṣṣaweḍ ɣer lmut.\n7:6 Lameɛna tura nețțusellek si lḥekma n ccariɛa imi nețțusemma nemmut ɣef wayen yeɛnan ccariɛa nni i ɣ-yurzen, s wakka i nezmer tura a nḍuɛ Sidi Ṛebbi s lɛeqliya tajḍiṭ n Ṛṛuḥ iqedsen, mačči am zik s lɛeqliya-nni taqdimt mi nella seddaw n ccariɛa.\n7:7 Acu ara d-nini ihi, eɛni ccariɛa deg-s ddnub ? Xaṭi ! Lameɛna lemmer ulac ccariɛa tili ur țissineɣ ara d acu i d ddnub. Axaṭer lemmer ur d-tenni ara ccariɛa : ur ṭṭamaɛ ara , tilli ur ẓriɣ ara belli ṭṭmeɛ d leḥṛam ?\n7:8 Ddnub ifuṛes tagniț s lameṛ n ccariɛa ; yesnulfa-d deg-i mkul ṣṣenf n ṭṭmeɛ n diri ; axaṭer mbla ccariɛa ur d-ițban ara d acu i d ddnub.\n7:9 Zik, asmi ulac ccariɛa lliɣ țɛiciɣ s nneya, mi d-iffeɣ lameṛ n ccariɛa, ddnub yuki-d deg-i, yeṣṣaweḍ-iyi ɣer lmut.\n7:10 S wakka, lameṛ i glaqen ad iyi-ssiweḍ ɣer tudert, yewwi-yi ɣer lmut\n7:11 axaṭer ddnub yufa abrid, s lameṛ-agi n ccariɛa dɣa ixdeɛ-iyi, yewwi-yi ɣer lmut.\n7:12 Ihi, ccariɛa s yiman-is teṣfa, lumuṛat yellan deg-s ṣfan, lhan yerna d lḥeqq.\n7:13 Eɛni yuɣal-iyi wayen yelhan d sebba n lmut ? Xaṭi ! D ddnub i yi-ṣṣawḍen ɣer lmut s wayen yelhan, iwakken s ccariɛa, a d-tban acḥal meqqṛet tezmert n ddnub.\n7:14 Neẓra belli ccariɛa n Musa tețțunefk-ed s Ṛṛuḥ n Sidi Ṛebbi. Ma d nekk, d amdan kan i lliɣ yerna imlek-iyi ddnub.\n7:15 Ur ẓriɣ ara acu i xeddmeɣ, ayen bɣiɣ a t-xedmeɣ ur t-xeddmeɣ ara lameɛna d ayen akken keṛheɣ i xeddmeɣ.\n7:16 Ma yella ayen i xeddmeɣ d ayen akken ur bɣiɣ ara a t-xedmeɣ, tḥeqqeqeɣ belli ccariɛa telha.\n7:17 Tura ihi mačči d nekk i gxeddmen ayagi, meɛna d ddnub izedɣen deg-i.\n7:18 Axaṭer ẓriɣ belli ayen yelhan ur yezdiɣ ara deg-i nekk yellan d amdan. ?as akken yebɣa wul-iw ad ixdem lxiṛ, nekk ur zmireɣ ara a t-xedmeɣ,\n7:19 axaṭer ur xeddmeɣ ara lxiṛ i bɣiɣ, meɛna d cceṛ ur bɣiɣ ara i xeddmeɣ ;\n7:20 ma yella xeddmeɣ ayen ur bɣiɣ ara ihi mačči d nekk i t-ixeddmen meɛna d ddnub-nni izedɣen deg-i.\n7:21 Ihi atan wayen fehmeɣ deg yiman-iw : mkul m'ara bɣuɣ ad xedmeɣ lxiṛ ad afeɣ d cceṛ kan iwumi zemreɣ.\n7:22 Deg ul-iw ḥemmleɣ ccariɛa n Sidi Ṛebbi,\n7:23 meɛna țțafeɣ deg yiman-iw yiwet n ṭṭbiɛa yețnaɣen d ccariɛa n Ṛebbi i gḥemmel wul-iw ; ṭṭbiɛa-yagi terra-yi seddaw lḥekma n ddnub yellan deg-i.\n7:24 A nnger-iw ! Anwa ara yi sellken si ṭṭbiɛa-agi n wemdan i yi-țțawin ɣer lmut ?\n7:25 A neḥmed Sidi Ṛebbi imi s Ɛisa Lmasiḥ Ssid-nneɣ i nețțusellek ! S wakka ihi, s lefhama-inu, ḍuɛeɣ ccariɛa n Sidi Ṛebbi, meɛna s ṭṭbiɛa n wemdan yellan deg-i, d akli n ddnub i lliɣ.\n8:1 Ihi ass n lḥisab ulac lɛiqab ɣef wid yumnen s Ɛisa Lmasiḥ.\n8:2 Axaṭer tazmert n Ṛṛuḥ iqedsen, tin i d-ifkan tudert i wid yumnen s Ɛisa Lmasiḥ, tsellek-iyi-d si tezmert n ddnub akk-d lmut.\n8:3 Ccariɛa n Musa ur tezmir ara aț-țeɣleb ddnub axaṭer ṭṭbiɛa-nneɣ tekkes-as tazmert. Ayen akken ur tezmir ara ccariɛa n Musa a t texdem, d ayen i gexdem Sidi Ṛebbi mi d-iceggeɛ Mmi-s s ṣṣifa n wemdan, i d-yusan s lǧețța am tin n yemdanen yellan meṛṛa d imednuben, iwakken ad yefk iman-is d asfel s wayes ara yeḥkem ɣef ddnub i ten-izedɣen.\n8:4 S wakka ihi ara yețwakkemmel deg-nneɣ wayen i d-tenna ccariɛa n Musa, nukni yețɛicin s tezmert n Ṛṛuḥ iqedsen mačči s ṭṭbiɛa-nneɣ.\n8:5 Wid yețɛicin s ṭṭbiɛa n wemdan țqelliben kan ɣef wayen yeɛnan lebɣi n wemdan, ma d wid ițɛicin s Ṛṛuḥ iqedsen țqelliben ɣef wayen yeɛnan lebɣi n Ṛṛuḥ iqedsen.\n8:6 Wid ițɛicin s ṭṭbiɛa n wemdan țeddun ɣer lmut, ma d wid ițɛicin s lebɣi n Ṛṛuḥ iqedsen țeddun ɣer tudert d lehna.\n8:7 Axaṭer wid ittabaɛen lebɣi n wemdan uɣalen d iɛdawen n Sidi Ṛebbi imi ur ḍuɛen ara ccariɛa-ines, axaṭer ṭṭbiɛa n wemdan ur tezmir ara aț-țḍuɛ ccariɛa n Sidi Ṛebbi.\n8:8 Wid temlek ṭṭbiɛa-nsen ulamek ara ɛeǧben i Sidi Ṛebbi.\n8:9 Ma d kunwi mačči s ṭṭbiɛa n wemdan i tețțeddum lameɛna tețțeddum s lebɣi n Ṛṛuḥ iqedsen axaṭer Ṛṛuḥ n Sidi Ṛebbi izdeɣ deg-wen. Win deg ur yezdiɣ ara Ṛṛuḥ n Lmasiḥ ur yelli ara d ayla-s.\n8:10 Ma yella Ṛṛuḥ n Lmasiḥ deg-wen, ɣas akken lǧețța-nwen aț-țemmet ɣef ddemma n ddnub, ṛṛuḥ-nwen ad yidir ɣef ddemma n lḥeqq n Sidi Ṛebbi.\n8:11 Ma yezdeɣ deg-wen Ṛṛuḥ n Sidi Ṛebbi i d-yesseḥyan Sidna Ɛisa si ger lmegtin, win i d-yesseḥyan Sidna Ɛisa si ger lmegtin, yezmer daɣen s Ṛṛuḥ-is izedɣen deg-wen, a d-yerr tudert i lǧețța-nwen ara yemten.\n8:12 S wakka ihi ay atmaten lebɣi n ṭṭbiɛa-nneɣ ur yeṭebbiṛ ara fell-aɣ tura iwakken a nexdem lebɣi-ines.\n8:13 Ma yella tɛacem s lebɣi n ṭṭbiɛa nwen atan aț-țemtem, lameɛna ma tɣelbem lebɣi n ṭṭbiɛa-nwen s Ṛṛuḥ iqedsen, aț-țidirem.\n8:14 Axaṭer wid ițeddun s Ṛṛuḥ n Sidi Ṛebbi, d nutni i d arraw n Ṛebbi.\n8:15 Ṛṛuḥ i wen-d-ițțunefken mačči d Ṛṛuḥ ara kkun-irren d aklan iwakken aț-țɛicem di tugdi, meɛna d Ṛṛuḥ iqedsen i kkun-irran d arraw n Ṛebbi, yis i nezmer a nessiwel i Sidi Ṛebbi : « A baba-tneɣ ! »\n8:16 D Ṛṛuḥ n Sidi Ṛebbi s yiman-is i d-iḥeqqeqen deg wulawen-nneɣ belli nuɣal d arraw n Sidi Ṛebbi.\n8:17 Ihi ma yella d arraw-is i nella, d nukni daɣen ara iweṛten : a newṛet ɣer Sidi Ṛebbi nukni akk-d Lmasiḥ, axaṭer ma nenɛețțab yid-es, a nili daɣen yid-es di lɛaḍima-ines.\n8:18 Ihi leɛtab i nesɛedday tura, ur nezmir ara a t-nmettel ɣer lɛaḍima ara d-ibeggen Sidi Ṛebbi deg-nneɣ.\n8:19 Taxelqit meṛṛa tḥar melmi ara d-banen warraw n Sidi Ṛebbi.\n8:20 Axaṭer taxelqit teɣli seddaw leḥkum n lbaṭel, mačči s lebɣi-ines, lameɛna s lebɣi n win i ț-yesseɣlin.\n8:21 Meɛna taxelqit-agi tessaram aț-țețwasellek si twaɣit i ț-isfesden, iwakken aț-țekki di lɛaḍima n tlelli n warraw n Sidi Ṛebbi.\n8:22 Neẓra tura belli taxelqit meṛṛa tenɛețțab, tețnazaɛ am tmeṭṭut yeṭṭfen addud.\n8:23 Mačči ț-țaxelqit kan, meɛna ula d nukni yesɛan Ṛṛuḥ iqedsen, yellan d amur amezwaru n tikciwin i ɣ-d-iwɛed Sidi Ṛebbi, nețnazaɛ deg iman-nneɣ, nețṛaǧu a nban s tideț d arraw n Ṛebbi i nella m'ara icafeɛ deg-nneɣ s lekmal.\n8:24 Axaṭer leslak nneɣ d ayen i nessaram ; ma yella nesɛa ayen i nessaram, ayagi mačči d asirem : anwa ara yessirmen ayen yesɛa ?\n8:25 Meɛna ma nessaram ayen ur nesɛi, nețṛaǧu-t s ṣṣbeṛ.\n8:26 Akken daɣen Ṛṛuḥ iqedsen ițțas-ed a ɣ iɛiwen nukni ixuṣṣen di tezmert, axaṭer ur nessin ara a neẓẓal akken ilaq ; lameɛna Ṛṛuḥ iqedsen s yiman-is ideɛɛu ɣer Ṛebbi ɣef ddemma-nneɣ, s nnehtat iwumi ur yezmir yimi a tent-id-yini s imeslayen ;\n8:27 imiren Sidi Ṛebbi yessnen ulawen, yeẓra d acu i gessutur Ṛṛuḥ iqedsen, imi s lebɣi n Sidi Ṛebbi i gdeɛɛu ɣef wid yextaṛ.\n8:28 Neẓra belli Sidi Ṛebbi issufuɣ ɣer lxiṛ ayen akk i d-ideṛṛun d wid i t-iḥemmlen, wid yextaṛ s lebɣi-ines.\n8:29 Axaṭer wid akk i gextaṛ Sidi Ṛebbi si zik, iqsed si tazwara a ten-yerr am Mmi-s iwakken Mmi-s agi ad yili d amenzu n waṭas n watmaten.\n8:30 Wid i gextaṛ Sidi Ṛebbi si zik, d wid iwumi i d-issawel ; wid-nni iwumi yessawel yerra-ten d iḥeqqiyen zdat-es, wid yerra d iḥeqqiyen yefka-yasen amkan di lɛaḍima-s.\n8:31 Acu ara d-nernu ihi ? Anwa ara ɣ-izemren ma yella Sidi Ṛebbi yid-nneɣ ?\n8:32 Nețța iqeblen ad isebbel Mmi-s eɛzizen, yefka-t d asfel fell-aɣ meṛṛa, amek ur ɣ-d-yețțak ara daɣen kullec yid-es ?\n8:33 Anwa ara icetkin ɣef wid yextaṛ Ṛebbi ? D Sidi Ṛebbi s yiman-is i ten-iḥesben d iḥeqqiyen !\n8:34 Anwa i gzemren ad iḥkem fell asen ? Ɛisa Lmasiḥ d win yemmuten yerna iḥya-d si ger lmegtin, yuli ɣer tama tayeffust n Sidi Ṛebbi iwakken ad icafeɛ fell-aɣ !\n8:35 Anwa i gzemren a ɣ-ifṛeq ɣef leḥmala n Lmasiḥ ? Eɛni d ddiq neɣ d ccedda, d leqheṛ neɣ d laẓ, d leɛra neɣ d ayen yessaggaden neɣ d ajenwi ?\n8:36 Am akken yura di tektabt n ?abur : ?ef ddemma-inek a Sidi Ṛebbi i nețqabal lmut mkul ass, ḥesben-aɣ am ulli i țțawin ɣer tmezliwt.\n8:37 Meɛna deg wannect-agi meṛṛa d nukni i gɣelben s Lmasiḥ i ɣ- iḥemmlen.\n8:38 Axaṭer țekleɣ belli ulac d acu i gzemren a ɣ-ifṛeq ɣef leḥmala n Sidi Ṛebbi s Ɛisa Lmasiḥ Ssid-nneɣ : ama d lmut neɣ ț-țudert, ama d lmalayekkat, ama ț-țigeldiwin, ama d leḥwayeǧ n tura neɣ ț-țid ara d-yasen, ama d ayen ɛlayen, ama d ayen lqayen, ama ț-țizmar n igenwan neɣ ț-țid n lqaɛa neɣ ayen akk yellan di txelqit.\n9:1 A wen-d-iniɣ tideț, nekk iteddun deg ubrid n Lmasiḥ, ur skiddibeɣ ara ; lxaṭer-iw icehhed-d ɣef wayagi s Ṛṛuḥ iqedsen i yi-sedduyen :\n9:2 leḥzen d uɣilif zgan deg ul-iw.\n9:3 Zemreɣ ad qebleɣ ad țțuneɛleɣ neɣ ad țțuḥeṛṛmeɣ ɣef Lmasiḥ ɣef ddemma n watmaten-iw akk-d lumma-inu ;\n9:4 nutni at Isṛail i gextaṛ Sidi Ṛebbi d agdud-is yefka-yasen-d lɛaḍima, yexdem yid-sen leɛqud, yefka-yasen-d ccariɛa d wamek ara t-ɛebden, yerna-yasen-d lemɛahdat.\n9:5 Seg-sen i d-ffɣen lejdud-nneɣ i gellan d iqeddacen imezwura n Sidi Ṛebbi, ula d Lmasiḥ seg-sen i d-iffeɣ mi d-ilul s ṣṣifa n wemdan, nețța i gellan sennig kra yellan, d Illu yețwaḥemden i dayem. Amin !\n9:6 Acu ara d-nini ? Sidi Ṛebbi yendem deg wawal-is ? Xaṭi ! Meɛna mačči d wid meṛṛa i d-ilulen seg jeddi-tneɣ Isṛail i gellan n wat Isṛail i gextaṛ Sidi Ṛebbi.\n9:7 Daɣen mačči d wid meṛṛa i d-yeǧǧa Sidna Ibṛahim i gellan d arraw-is n tideț, axaṭer Sidi Ṛebbi inna-yas-d : Seg Isḥaq ara d-teffeɣ dderya i k-weɛdeɣ.\n9:8 S wakka ihi nezmer ad ini mačči d dderya i d ilulen s lebɣi n wemdan ara ițțusemmin d arraw n Sidi Ṛebbi meɛna anagar wid i d-ilulen s lebɣi n Sidi Ṛebbi akken i t-id-yewɛed.\n9:9 Axaṭer atnan imeslayen s wayes i gɛuhed Sidi Ṛebbi : A d-uɣaleɣ aseggas i d-iteddun di lweqt-agi, ?ara a d-tesɛu aqcic.\n9:10 Mačči d ayagi kan : arraw n Rbiḥa daɣen i gellan d akniwen, sɛan yiwen n baba-tsen yellan d jeddi-tneɣ Isḥaq.\n9:11 Meɛna imi Sidi Ṛebbi ițextiri imdanen mačči ɣef ddemma n lecɣal-nsen meɛna akken yella lebɣi-s d usiwel-ines ; mazal urɛad i d-lulen warraw n Rbiḥa, ur xdimen cceṛ, ur xdimen lxiṛ, mi s-d-yenna Sidi Ṛebbi : Amenzu deg warraw-im ad yuɣal d aqeddac ɣef wumecṭuḥ.\n9:13 Akken i gura daɣen deg umkan nniḍen n tira iqedsen : ?emmleɣ Yeɛqub, keṛheɣ Icaw.\n9:14 D acu ara d-nini deg wannect-a ? Eɛni Sidi Ṛebbi ixeddem lbaṭel ? D lmuḥal !\n9:15 Axaṭer yenna-yas i Sidna Musa : A d-sserseɣ ṛṛeḥma-inu ɣef win i bɣiɣ, ad ḥunneɣ daɣen ɣef win i bɣiɣ.\n9:16 Lbaṛaka n Sidi Ṛebbi ur d-tețțas ara s lefɛayel n wemdan ama yuzzel ama yeqqim meɛna kullec yețțas-ed s ɣuṛ Sidi Ṛebbi i d-yețțaken ṛṛeḥma ines akken yebɣa.\n9:17 Anda nniḍen di tira iqedsen Sidi Ṛebbi yenna i Ferɛun agellid n Maṣer : Sbeddeɣ-k d agellid ameqqran iwakken a d-sbeggneɣ tazmert-iw deg-ek, s wakka di ddunit meṛṛa ad issinen belli d nekk i d Illu.\n9:18 Akka ihi, Sidi Ṛebbi yesrusu-d ṛṛeḥma-s ɣef win yebɣa, isɣaṛay daɣen ul n win yebɣa.\n9:19 Ahat ad yili win ara d-yinin : imi akka i gella lḥal, acu i mazal ițlumu deg-nneɣ ? Anwa i gzemren a t-iɛaṣi ?\n9:20 I kečč ay amdan ur nesɛi azal, d acu i tḥesbeḍ iman-ik iwakken aț-țḥasbeḍ Sidi Ṛebbi ? Eɛni tacmuxt ițwameslen s wakal tezmer aț-țini i win i ț-imeslen acuɣer i yi-tmesleḍ s ṣṣifa-yagi ?\n9:21 Win imesslen afexxaṛ yezmer ad ixdem ayen i s-ihwan s wakal ; seg wakal-nni yezmer ad imsel tacmuxt izewqen neɣ tin i sseqdacen kull ass.\n9:22 Eɛni Sidi Ṛebbi ur yezmir ara a d-ibeggen urrif-is akk-d tezmert-is ? Iɣaḍ-ik lḥal ma yella yeṣber s ṣṣber ameqqran i wid yuklalen urrif-is yerna teddun ɣer nnger ?\n9:23 Deg wannect-agi, Sidi Ṛebbi yebɣa a d-isbeggen acḥal meqqṛet tmanegt-is i nukni i ɣef iḥunn, i ghegga si zik iwakken a nili yid-es di tmanegt-is ;\n9:24 nukni iwumi i d-yessawel Sidi Ṛebbi mačči seg wat Isṛail kan, meɛna ula si ger leǧnas nniḍen ;\n9:25 akken i t-id-yenna Sidi Ṛebbi di tektabt n nnbi Hucaɛ : Lǧens-nni ur nelli ara d agdud-iw a s-semmiɣ agdud-iw, win akken ur nețwaḥemmel ara a s-semmiɣ win eɛzizen fell-i.\n9:26 Anda akken i sen-qqaṛen : « Ur tellim ara d agdud n Sidi Ṛebbi», dinna ara țțusemmin d arraw n Sidi Ṛebbi yeddren.\n9:27 Si lǧiha-s, nnbi Iceɛya icar-ed ɣef wayen yeɛnan agdud n wat Isṛail : ?as ad ketṛen wat Isṛail am ṛṛmel ɣef yiri n lebḥeṛ, kra deg-sen kan ara yețțuselken.\n9:28 Axaṭer Sidi Ṛebbi ur ițɛeṭṭil ara ad ixdem di ddunit ayen akken i d-yenna deg wawal-is.\n9:29 Yura di tira iqedsen : Lemmer Sidi Ṛebbi Bab n tezmert ur aɣ-d yeǧǧi ara kra seg wegdud-nneɣ, tili nuɣal am temdint n Sudum, aț-țeḍru yid-nneɣ am temdint n Gumuṛ inegren. Ayagi yenna-t-id nnbi Iceɛya uqbel a d-yedṛu.\n9:30 D acu ara d-nini ihi ? Igduden nniḍen ur nețnadi ara ɣef lḥeqq uɣalen d iḥeqqiyen zdat Sidi Ṛebbi, uɣalen d iḥeqqiyen imi umnen yis.\n9:31 Ma d at Isṛail yețnadin ad uɣalen d iḥeqqiyen s ccariɛa, ur wwiḍen ara ɣer lmeqṣud-nsen s ccariɛa.\n9:32 Acuɣer ? Axaṭer ur qellben ara ad ɛeǧben i Sidi Ṛebbi s liman, meɛna nutni ɣilen ad uɣalen d iḥeqqiyen s lefɛayel-nsen. Mmugren-d adɣaɣ i sen-yellan d ugur, isseɣli-ten.\n9:33 Am akken yura di tektabt iqedsen : Atan ad sserseɣ ɣef wedrar n Siyun adɣaɣ, d adɣaɣ i ɣef yekkat wugur, d azṛu yesseɣlayen, meɛna win yumnen yis weṛǧin ad yenneḥcam.\n10:1 Ay atmaten, ayen i țmenniɣ deg ul-iw, d leslak n wat Isṛail meṛṛa, acḥal i ssutreɣ di Ṛebbi ɣef ddemma-nsen iwakken ad țțuselken.\n10:2 Axaṭer zemreɣ ad cehdeɣ fell-asen belli ẓewṛen, bɣan ad ɛeǧben i Sidi Ṛebbi meɛna txuṣṣ-iten tmusni.\n10:3 Imi ur ḥsiben ara lḥeqq i d yețțasen s ɣuṛ Ṛebbi yerna țnadin ad sbedden lḥeqq-nsen iman-nsen, ur ḍuɛen ara lḥeqq i d-yețțasen s ɣuṛ Ṛebbi ;\n10:4 axaṭer Lmasiḥ, d nețța i ț-țaggara n ccariɛa, i d lḥeqq n wid yumnen meṛṛa.\n10:5 Atah wayen yura Sidna Musa ɣef lḥeqq i d-ițekken si ccariɛa : Amdan ara ixedmen ayen i d-tenna ccariɛa, ad yidir yis.\n10:6 Lameɛna atah wamek ițmeslay lḥeqq i d-ițasen si liman : ur qqaṛ ara deg ul-inek anwa ara yalin ɣer igenni ; amakken Lmasiḥ ur d-iṣubb ara syenna\n10:7 Neɣ anwa ara iṣubben ɣer laxeṛt ? amakken ur d-yeḥyi ara Lmasiḥ si ger lmegtin .\n10:8 Acu i d teqqaṛ ihi ? Awal n tudert atan ɣuṛ-ek, deg imi-k d wul-ik . Awal-agi d awal n liman, d awal i nețbecciṛ.\n10:9 Ma tcehdeḍ s yimi-k belli Sidna Ɛisa d Ssid-ik, ma tumneḍ deg wul-ik belli Sidi Ṛebbi isseḥya-t-id si ger lmegtin, atan aț-țețțuselkeḍ.\n10:10 Axaṭer ma yella tumneḍ seg wul, Sidi Ṛebbi a k-iḥseb d aḥeqqi ; ma tcehdeḍ s yimi-k aț-țețțuselkeḍ.\n10:11 Akken i t-id-nnant tira iqedsen : Kra n win yumnen yis weṛǧin ad inneḥcam.\n10:12 Ihi ulac lxilaf ger wat Isṛail akk-d wid ur nelli ara n wat Isṛail ; imi yiwen n Ṛebbi i gellan, ṭṭfen meṛṛa deg-s, nețța i d-yețțaken mbla ceḥḥa i wid akk ineddhen ɣuṛ-es.\n10:13 Akken yura : Kra win ara yedɛun s yisem-is ad ițțusellek.\n10:14 Amek ara dɛun ɣuṛ-es ma yella ur uminen ara yis ? Amek ara amnen ma yella ur slin ara yis ? Amek daɣen ara slen yis ma ulac win i sen-ihedṛen fell-as ?\n10:15 Amek ara yilin wid ara d-ihedṛen fell-as ma yella ur țțuceggɛen ara ? Akken yura di tira iqedsen : Acḥal yelha m'ara nwali teddun-d ɣuṛ-nneɣ wid ițbecciṛen lexbaṛ n lxiṛ.\n10:16 Lameɛna ur qbilen ara meṛṛa lexbaṛ-agi n lxiṛ. Nnbi Iceɛya yenna daɣen : A Sidi, anwa i gumnen s wayen i nberreḥ ?\n10:17 S wakka liman ițțas-ed seg wayen i nsell yeɛnan awal n Lmasiḥ.\n10:18 Lameɛna ma nenna-d : ahat ur slin ara ? Atah wayen yuran : ?ṣut-nsen inuda ddunit meṛṛa, lehduṛ-nsen wwḍen ɣer ixfawen n ddunit.\n10:19 Nezmer a d-nini : ahat ur ẓrin ara wat Isṛail ? Lameɛna d Musa i d-ixebbṛen d amezwaru s ɣuṛ Sidi Ṛebbi mi d-yenna : A wen-d-ssekkreɣ tismin ɣef win ur nelli ara d agdud ; a kkun-id-yas wurrif ɣef wegdud ur nesɛi lefhama.\n10:20 Nnbi Iceɛya yessaweḍ armi genna : Ufan-iyi wid ur nennuda ara fell-i, sbeggneɣ-d iman-iw i wid ur nqelleb ara ad iyi-ssinen.\n10:21 Meɛna ɣef wat Isṛail yenna : ?elqeɣ ifassen-iw ṭul n wass ɣer wegdud i yi-ixulfen, i yi-iɛuṣan.\n11:1 Ad iniɣ : eɛni Sidi Ṛebbi inkeṛ agdud-is ? Xaṭi ! Imi nekk s yiman-iw n wat Isṛail, si dderya n Sidna Ibṛahim, seg wedrum n Benyamin.\n11:2 Sidi Ṛebbi ur yenkiṛ ara agdud-is i gextaṛ si zik. Ur teẓrim ara d acu i d-qqaṛent tira iqedsen, asmi i geccetka nnbi Ilyas i Sidi Ṛebbi ɣef wat Isṛail ? Yenna :\n11:3 A Sidi Ṛebbi ! Nɣan lenbiya i d ceggɛeḍ, hudden idekkanen anda i k-d-țqeddimen lɣaci iseflawen, anagar nekk i d yeqqimen yerna țnadin a yi-nɣen !\n11:4 Lameɛna atah wamek i s-d-yerra Sidi Ṛebbi : Xtaṛ-aɣ-ed i yiman-iw sebɛa alaf n yergazen ur nseǧǧed ara zdat lmeṣnuɛ Baɛl.\n11:5 Akka daɣen, di lweqt-agi i deg nella tura, llan kra seg wat Isṛail i geṭṭfen deg-s, d wid i gextaṛ Sidi Ṛebbi, s ṛṛeḥma-ines.\n11:6 Mačči ɣef ddemma n lefɛayel-nsen i ten-yextaṛ meɛna s ṛṛeḥma-ines. Neɣ m'ulac ma yella s lefɛayel i gțextiṛi Sidi Ṛebbi, ṛṛeḥma-ines ur tețțusemma ara d ṛṛeḥma.\n11:7 Amek ihi ? Ayen i nudan wat Isṛail ur t-wwiḍen ara, anagar wid i gextaṛ Sidi Ṛebbi i t-yewwḍen ; ma d wiyaḍ qquṛen wulawen-nsen.\n11:8 Akken yura di tektabt iqedsen : Sidi Ṛebbi yeqfel lɛeqliya-nsen, allen-nsen ur țwalint ara, i meẓẓuɣen-nsen ur sellen ara, ar ass-agi.\n11:9 Ula d Sidna Dawed yenna : Imensi n tmeɣṛiwin-nsen a sen-yuɣal ț-țasraft anda ara ɣlin, d acebbak ara d-yesseɣlin. fell-asen lɛiqab uklalen\n11:10 A d-yeɣli ṭṭlam ɣef wallen-nsen iwakken ur țwalin ara, lqedd-nsen ad yeknu i dayem !\n11:11 Acu ara d-iniɣ ihi ? Eɛni at Isṛail ɣlin iwakken ur țțuɣalen ara a d kkren ? Xaṭi ! Lameɛna s tuccḍa-nsen i wwḍen leǧnas nniḍen ɣer leslak. D annect-agi i d-issekkren tismin i wat Isṛail.\n11:12 Ma yella tuccḍa-nsen tesserbeḥ at ddunit, teṣṣaweḍ-iten ɣer leslak, ma yella lexsaṛa-nsen tewwi-d rrbeḥ i yegduden nniḍen, ihi acḥal meqqṛet lbaṛaka ara d-iffɣen seg-sen m'ara d-uɣalen ɣer webrid n Sidi Ṛebbi, iwakken ad țțuselken.\n11:13 Nekk i d-ițwaceggɛen d ṛṛasul i leǧnas ur nelli ara n wat Isṛail, fkiɣ aṭas n lqima i ccɣel-agi i yi-d ițțunefken\n11:14 iwakken ma yella wamek, a d ssekkreɣ tismin i watmaten-iw n wat Isṛail, ahat ad țțuselken kra deg-sen.\n11:15 Axaṭer ma yella aɛzal n wat Isṛail isemṣalaḥ leǧnas nniḍen akk-d Sidi Ṛebbi, acu ara yedṛun ihi m'ara d-uɣalen nutni ɣer webrid n Sidi Ṛebbi ? Ad yili am akken d ḥeggu i d-ḥyan si ger lmegtin !\n11:16 Ma yella awren i tețqeddimem i Sidi Ṛebbi yeṣfa, ula d arukti yeṣfa ; ma yella izuṛan n ttejṛa ṣeḥḥan, ifurkawen daɣen ad ilin ṣeḥḥan.\n11:17 Akka i tedṛa d wat Isṛail : kra n tṣedwa țwagezment si tzemmurt, kečč a win ur nelli ara n wat Isṛail, yellan d aḥeccad, tețwaleqmeḍ deg umkan-nsent ; ma yella tețțekkiḍ deg izuṛan n tzemmurt d zzit-is,\n11:18 ur ilaq ara aț-țḥeqṛeḍ tiseḍwa-nni yețwagezmen. ?ader iman-ik ɣef zzux, axaṭer mačči d kečč i geṭṭfen aẓar meɛna d aẓar i k-iṭṭfen.\n11:19 A d-tiniḍ ihi : « țwagezment kra n tṣedwa iwakken ad țțuleqmeɣ nekkini ».\n11:20 Ayagi ț-țideț ; nutni țwagezmen axaṭer ur uminen ara, ma d kečč teṭṭfeḍ amkan-nsen imi tumneḍ. ?ader iman-ik ɣef zzux, aggad Sidi Ṛebbi axiṛ-ik !\n11:21 Axaṭer akken i gegzem tiseḍwa n laṣel n tzemmurt iwakken a k-ileqqem fell-as, i gezmer a k-igzem ula d kečč.\n11:22 Meyyez ihi acḥal ḥnin Sidi Ṛebbi, acḥal daɣen yewɛeṛ : yewɛeṛ ɣer wid yeɣlin, ma d kečč d aḥnin ɣuṛ-ek ma teṭṭfeḍ di leḥnana-ines, neɣ m'ulac aț-țețwagezmeḍ ula d kečč.\n11:23 Ula d at Isṛail m'ur kemmlen ara di leǧhel-nsen, zemren ad țțuleqmen, axaṭer Sidi Ṛebbi yezmer a ten ileqqem, a ten-yerr ɣer tzemmurt nsen.\n11:24 Ma yella kečč i d-ițwagezmen seg uḥeccad, tețțuleqmeḍ ɣef tzemmurt n lɛali ɣas akken d aḥeccad i telliḍ, acḥal ihi i sen-ishel i nutni yellan ț-țiṣeḍwa n tzemmurt iwakken ad uɣalen ad țțuleqmen ɣef tzemmurt-nsen.\n11:25 Ur bɣiɣ ara ay atmaten aț țețwaffer fell-awen lbaḍna-agi, iwakken ur tḥețțbem ara iman-nwen d wid yessnen. Kra seg wat Isṛail, sseɣṛen ulawen-nsen ɣef wawal n Sidi Ṛebbi yerna akka ara kemmlen di taɣaṛt-nsen alamma yewweḍ leslak i leǧnas meṛṛa.\n11:26 Imiren ad țțuselken wat Isṛail irkul asmi ara d-yedṛu wayen i d-nnant tira iqedsen : A d-iffeɣ umsellek seg wedrar n Siyun, a sen-yekkes i warraw n Yeɛqub lekfeṛ-nsen ;\n11:27 ț-țagi i d lemɛahda ara xedmeɣ yid-sen m'ara sen-kkseɣ ddnubat-nsen .\n11:28 ?ef wayen yeɛnan lexbaṛ n lxiṛ, at Isṛail uɣalen d iɛdawen n Ṛebbi, ma d kunwi tesfaydim-d deg wayagi. Meɛna ma nemmuqel ɣer lxetyaṛ n Sidi Ṛebbi, iḥemmel-iten ɣef ddemma n lejdud-nsen.\n11:29 Axaṭer Sidi Ṛebbi ur ineddem ara ɣef wid yextaṛ neɣ deg wayen i d-yețțak.\n11:30 Zik-nni tellam tɛuṣam Sidi Ṛebbi, lameɛna tețțunefk-awen-d ṛṛeḥma-ines i kunwi imi i t-ɛuṣan wat Isṛail,\n11:31 akken daɣen ara sen-d tețțunefk ula i nutni i t-iɛuṣan tura, ṛṛeḥma i wen-d-ițțunefken i kunwi.\n11:32 Axaṭer Sidi Ṛebbi yeǧǧa imdanen meṛṛa a t-ɛaṣin iwakken a sen-d-yefk daɣen meṛṛa ṛṛeḥma-ines.\n11:33 Acḥal lqayit, acḥal meqqṛit leɛqel ț-țmusni n Sidi Ṛebbi ! Anwa i gzemren ad yissin lḥekmat-ines neɣ ad ifhem iberdan-is ?\n11:34 Akken yura di tira iqedsen : Anwa i geṣṣawḍen ad yissin ixemmimen n Sidi Ṛebbi neɣ anwa i gzemren ad idebbeṛ fell-as ?\n11:35 Anwa i s-yefkan kra d amezwaru iwakken ad yeṛǧu a s-t-id-yerr ?\n11:36 Kullec yekka-d s ɣuṛ-es, kullec yella-d yis, kullec d ayla-s. I nețța lɛaḍima si lǧil ɣer lǧil, amin !\n12:1 A kkun-nhuɣ ihi ay atmaten s ṛṛeḥma n Sidi Ṛebbi iwakken aț-țsebblem lǧețțat-nwen d leɛqliya nwen am wesfel yeddren, zeddigen, yeṣfan ara iɛeǧben i Sidi Ṛebbi ; ț-țagi i d ṭṭaɛa i gețṛaǧu deg-wen Sidi Ṛebbi.\n12:2 Ur țɛanadet ara lǧil-agi n tura, meɛna ǧǧet Sidi Ṛebbi ad ibeddel ixemmimen-nwen d lɛeqliya-nwen iwakken aț-țissinem lebɣi-ines : ayen yelhan, ayen yeṣfan ur nesɛi lɛib, d wayen akk i t-iɛeǧben.\n12:3 S ṛṛeḥma i yi-d-ițțunefken, a d iniɣ i mkul yiwen deg-wen : ur ssimɣuṛet ara iman-nwen, sqenɛet s wakken tellam, ddut s neyya ɣef leḥsab n liman i wen-d-yefka Sidi Ṛebbi.\n12:4 Am akken nesɛa aṭas n lemfaṣel di lǧețța-nneɣ, meɛna mkul yiwen si lemfaṣel-nni s lxedma-ines,\n12:5 akken daɣen nukni, ɣas deg waṭas yid-nneɣ i nella, s tdukli-nneɣ nețțili d yiwet n lǧețța di Lmasiḥ, aql-aɣ meṛṛa d lemfaṣel wway gar-aneɣ, wa yeḥwaǧ wayeḍ.\n12:6 Lameɛna di ṛṛeḥma-ines, Sidi Ṛebbi yefka-yaɣ-d tukciwin yemxalafen : ilaq yal yiwen ad ixdem ayen i s-d-yefka Sidi Ṛebbi, akken ilaq, s wul d liman :\n12:7 ama d axebbeṛ s ɣuṛ Sidi Ṛebbi s Ṛṛuḥ iqedsen, ama d leqdic,\n12:8 ama d aselmed, neɣ d nehhu. Ilaq daɣen win ițseddiqen, ad iseddeq mbla ṭṭmeɛ, win ițdebbiṛen ad idebbeṛ s ṣṣwab, win ițḥunnun ɣef yimeɣban ilaq ad iḥunn fell-asen s wul-is.\n12:9 Ur seɛɛut ara sin wudmawen, ḥemmlet s wul yeṣfan, keṛhet cceṛ, ṭṭfet deg wayen yelhan.\n12:10 Sɛut daymen leqdeṛ wway gar-awen ; sɛut leḥnana, myeḥmalet s leḥmala n tegmaț.\n12:11 Qedcet ɣef Sidi Ṛebbi s wulawen-nwen d wayen yellan di tezmert-nwen, ẓewṛet, ur țțilit ara d imeɛdazen.\n12:12 Feṛḥet ɣef ddemma n usirem i tesɛam, sɛut ṣṣbeṛ di tegniț n ccedda, deɛɛut dayem ɣer Sidi Ṛebbi, ur ḥebbset ara.\n12:13 Ɛiwnet atmaten-nwen di liman deg wayen uḥwaǧen, sṭerḥbet s lfeṛḥ s wid i d-yețțasen ɣuṛ-wen.\n12:14 Dɛut s lxiṛ i wid i kkun ițqehhiṛen, deɛɛut s lxiṛ, ur deɛɛut ara s cceṛ ;\n12:15 feṛḥet d wid ifeṛḥen, țrut d win yețrun.\n12:16 Ur xeddmet ara lxilaf wway-gar awen, ur ssimɣuṛet ara iman-nwen meɛna ddut s wannuz, ur ḥețbet ara iman-nwen d wid yesnen.\n12:17 Ur țțarrat ara țțaṛ seg wid i kkun-iḍuṛṛen, nadit ɣef wayen yelhan zdat yemdanen meṛṛa.\n12:18 Ma yella wamek ara d-tekk s ɣuṛ-wen lehna, ilit di lehna akk-d yemdanen meṛṛa.\n12:19 Ur țțarrat ara țțaṛ ay imeɛzuzen, lameɛna ǧǧet kullec ger ifassen n Sidi Ṛebbi, d nețța ara ixedmen ccɣel-is. Atah wayen yuran di tira iqedsen : D nekk ara yerren țțaṛ, ara yerren i mkul yiwen ayen yukla l, i d-yenna Sidi Ṛebbi .\n12:20 Yura daɣen : Ma yelluẓ weɛdaw-ik efk-as ad yečč, ma yeffud efk-as ad isew, axaṭer ma txedmeḍ akka , am akken ț-țirgin iṛeqqen ara tesserseḍ ɣef wuqeṛṛuy-is.\n12:21 Ur țțaǧa ara cceṛ ad iṭṭef amkan deg ul-ik iwakken ad ixdem lebɣi-s, lameɛna eɣleb cceṛ s lxiṛ.\n13:1 Mkul amdan, ilaq ad iqadeṛ imdebbṛen i gḥekkmen tamurt i deg yețɛici, axaṭer d Sidi Ṛebbi i d-iǧǧan lḥekma di ddunit, d nețța daɣen i gebɣan aț-țuɣal lḥekma-agi ɣer yifassen n yemdanen.\n13:2 S wakka ihi, win ara ixalfen lḥekma i gesbedd Sidi Ṛebbi, d lameṛ n Sidi Ṛebbi i gɛuṣa, d lɛiqab kan ara d-isseɣli ɣef yiman-is.\n13:3 Mačči d wid ixeddmen lxiṛ ara yaggaden imdebbṛen n lḥukuma meɛna d wid ixeddmen cceṛ. M'ur tebɣiḍ ara aț-țaggaḍeḍ lḥukuma, xdem ayen yelhan, a k-fken lehna.\n13:4 Axaṭer Sidi Ṛebbi yefka-d lḥukuma i nnfeɛ-inek, meɛna ma txedmeḍ cceṛ, ɣas aggad-iț axaṭer Sidi Ṛebbi yefka i lḥukkam tazmert s wayes ara k-ɛaqben s lmut. Lḥukkam agi qeddcen ɣef Sidi Ṛebbi iwakken a d-sbanen urrif-is m'ara ɛaqben wid ixeddmen cceṛ.\n13:5 ?ef wayagi, ilaq-aɣ a nḍuɛ imdebbṛen n lḥukuma, mačči ɣef ddemma n lɛiqab kan meɛna i lmend n lxaṭer-nneɣ.\n13:6 Daymi daɣen i glaq aț-țxelṣem tabzert i lḥukuma, axaṭer wid ițdebbiṛen deg wannect-agi, xeddmen ccɣel-nsen akken i t-id yenna Sidi Ṛebbi.\n13:7 Rret i mkul yiwen ayen i wen-ițțalas : xellṣet tabzert i kra win i wen-ițțalasen, aggadet win i glaq a t-taggadem, qadṛet win i glaq a t-tqadṛem.\n13:8 ?uṛ-wat a wen-ițalas yiwen lḥaǧa anagar leḥmala n wway gar-awen, axaṭer win iḥemmlen wiyaḍ, ixdem ayen akk i d-tenna ccariɛa.\n13:9 Axaṭer lumuṛat n ccariɛa i d yeqqaṛen : Ur txeddmeḍ ara lɛaṛ, ur tneqqeḍ ara, ur tețțakreḍ ara, ur teṭṭamaɛeḍ ara , akk-d lumuṛ nniḍen meṛṛa nnejmaɛen deg yiwen n lameṛ-agi : Ilaq aț-țḥemleḍ wiyaḍ am yiman-ik .\n13:10 Win yesɛan leḥmala deg wul-is ur ițḍuṛṛu ara wiyaḍ, ihi win iḥemmlen wiyaḍ, yexdem ayen akk i d-tenna ccariɛa.\n13:11 Imi teẓram d acu n lweqt i deg nella, tura yewweḍ-ed lawan i deg ara d-akim si nuddam axaṭer ass n leslak iqeṛṛeb-ed ɣuṛ-nneɣ akteṛ n wass amezwaru i deg numen.\n13:12 Qṛib ad yekfu yiḍ, ițeddu ad yali wass, a ndeggeṛ akkin ɣef yiman-nneɣ lexdayem n ṭṭlam, a nerfed leslaḥ s wayes ara neddu di tafat.\n13:13 A nelḥu ɛinani s tezdeg akk-d ṣṣfa, di tafat n wass ; xḍut i ssikṛan d ccehwat, i leɛdez d lexdayem icemten, i čaqlalat ț-țismin.\n13:14 Meɛna elset tudert tajḍiṭ i gellan di Sidna Ɛisa Lmasiḥ, ur țțaǧat ara iman-nwen a kkun-yawi ṭṭmeɛ n lebɣi n tnefsit-nwen.\n14:1 Qeblet gar-awen win ur neǧhid ara di liman, ur kkatet ara deg-s ma ixuṣṣ di lefhama.\n14:2 Axaṭer yiwen yumen belli yezmer ad yečč kullec, wayeḍ ixuṣṣen di liman ițkukru, itețț kan lxedṛa.\n14:3 Win itețțen kullec ur ilaq ara ad iḥqeṛ win ur ntețț ara, win ur ntețț ara ur ilaq ara daɣen ad iḥaseb win itețțen, axaṭer Sidi Ṛebbi iqbel-it akken yella.\n14:4 D acu-k kečč iwakken aț-țḥasbeḍ aqeddac n wayeḍ ? Ma yella ixdem ccɣel-is neɣ yeqqim, ayagi d ccɣel n umɛellem-is ! Meɛna ad ibedd ɣer ccɣel-is, axaṭer Sidi Ṛebbi yesɛa tazmert iwakken a t-iṭṭef ur iɣelli ara.\n14:5 Yella yiwen yeqqaṛ llan wussan yesɛan azal akteṛ n wiyaḍ, ma ɣer wayeḍ ussan akk ɛedlen ur mxalafen ara. Mkul yiwen ilaq ad itḥeqqeq deg wayen ițxemmim.\n14:6 Win yețțaken azal i wussan akteṛ n wiyaḍ, ixeddem ayagi i Sidi Ṛebbi, win itețțen kullec, itețț s wul yeṣfan axaṭer yețḥemmid Sidi Ṛebbi ɣef wayen itețț ; win ur ntețț ara kullec, yexdem ayagi s wul yeṣfan imi ula d nețța ițḥemmid Sidi Ṛebbi ɣef wayen itețț.\n14:7 Ihi ulac win yețɛicin i yiman-is, ulac daɣen win yemmuten i yiman-is.\n14:8 Axaṭer ma nedder, nedder i Ṛebbi, ma nemmut, nemmut i Ṛebbi. Ihi ama nedder ama nemmut, nukni d ayla n Sidi Ṛebbi.\n14:9 Axaṭer Lmasiḥ yemmut, yerna yeḥya-d iwakken ad yili d Aḥkim n wid yemmuten akk-d wid yeddren.\n14:10 Ma d kečč acuɣeṛ i tețḥasabeḍ gma-k ? Acuɣer i t-tḥeqṛeḍ ? Eɛni ur nețɛeddi ara akk di ccṛeɛ zdat Sidi Ṛebbi iwakken a ɣ-iḥaseb ?\n14:11 Axaṭer yura di tektabt iqedsen : Nekk Illu, Ṛebbi yeddren, a d-iniɣ : yal tagecrirt aț-țeknu zdat-i , yal imi ad icehhed yis-i belli d nekk i d Ṛebbi .\n14:12 Axaṭer yal yiwen deg-nneɣ ad ițțuḥaseb zdat Ṛebbi ɣef wayen yexdem.\n14:13 Ur țemḥasabet ara ihi wway-gar awen, meɛna ḥadret iman-nwen iwakken ur txeddmem ara ayen ara yesseɣlin atmaten-nwen di ddnub.\n14:14 ?riɣ yerna țekleɣ ɣef wayen i d-yenna Ɛisa Lmasiḥ belli ulac ayen yețțuḥeṛmen di lmakla ; win iḥesben kra yețțuḥeṛṛem meɛna yečča-t, d leḥṛam fell-as.\n14:15 Ma yella tesḥezneḍ gma-k ɣef ddemma n wayen i tțețțeḍ ur tesɛiḍ ara lmaḥibba. ?ader ihi aț-țiliḍ s lmakla-inek, d sebba n uɣelluy i gma-k i ɣef yemmut Lmasiḥ.\n14:16 Ayen tḥesbem kunwi d ayen yelhan, ur ilaq ara ad yili d sebba s wayes ara wten deg-wen wiyaḍ.\n14:17 Axaṭer tagelda n Sidi Ṛebbi mačči d lmakla neɣ ț-țissit meɛna d lḥeqq, d lehna akk-d lfeṛḥ s Ṛṛuḥ iqedsen.\n14:18 Win iteddun akka deg webrid n Lmasiḥ, ad yeɛǧeb i Ṛebbi, yerna ad yeɛziz ɣer yemdanen.\n14:19 S wakka ihi, a nennadit ɣef wayen ara ɣ-d-yawin lehna, d wayen ara ɣ-isnernin di liman.\n14:20 Ur ssexṛab ara ccɣel n Sidi Ṛebbi deg wul n gma-k ɣef ddemma n lmakla. S tideț, ayen akk yețmaččan d leḥlal, lameɛna d leḥṛam fell-ak ma telliḍ d sebba n uɣelluy n gma-k ɣef ddemma n wayen i tțețțeḍ.\n14:21 Iwakken ur tețțiliḍ ara d sebba n uɣelluy n gma-k, xḍu i lmakla n weksum immezlen i ssadaț neɣ tissit n ccṛab, d wayen akk izemren ad yesseɣli gma-k di ddnub.\n14:22 Ayen s wayes tumneḍ keččini, eǧǧ-it i yiman-ik gar-ak d Sidi Ṛebbi. D aseɛdi win ur nesseḍlam ara iman-is deg wayen i gxeddem.\n14:23 Meɛna win yețcukkun deg wayen itețț, d leḥṛam fell-as, axaṭer ur itețț ara s nneya. Kra n wayen ur nețwaxdam ara s liman d nneya, d leḥṛam.\n15:1 Nukni s wid iǧehden di liman, ilaq a neṣbeṛ i wid ur neǧhid ara, ur nețnadi ara ɣef wayen kan i ɣ-iɛeǧben i nukni.\n15:2 Ilaq yal yiwen deg-nneɣ ad inadi ɣef nnfeɛ n wiyaḍ iwakken ad nnernin di liman.\n15:3 Axaṭer Lmasiḥ ur inuda ara ɣef wayen i t-iɛeǧǧben, akken yura di tektabt n ?abur : Rregmat n wid i k-ikeṛhen ɣlint-ed fell-i.\n15:4 Ayen akk yuran si zik, yura iwakken a nelmed amek ara nesɛu asirem s ṣṣbeṛ akk-d țmeṛǧiwt i d-țakent tira iqedsen.\n15:5 Sidi Ṛebbi i d-ițakken lǧehd d ṣṣbeṛ, a wen-d-yefk aț-țesɛum yiwen uxemmem wway gar-awen akken i t-id-isselmed Sidna Ɛisa Lmasiḥ,\n15:6 iwakken s yiwen n ṛṛay, s yiwet n taɣect aț-țḥemdem Ṛebbi, baba-s n Ssid-nneɣ Ɛisa Lmasiḥ.\n15:7 ?emyeqbalet wway gar-awen akken i kkun-iqbel Lmasiḥ i lɛaḍima n Sidi Ṛebbi.\n15:8 Nniɣ-ed belli Ɛisa Lmasiḥ yusa-d d aqeddac n wat Isṛail iwakken ad ixdem ayen akken i gewɛed Sidi Ṛebbi i lejdud-nsen, yerna a d-isban s wakka belli Sidi Ṛebbi ur yețțuɣal ara deg wawal-is.\n15:9 Yusa-d daɣen iwakken leǧnas nniḍen ad ḥemden Sidi Ṛebbi ɣef ṛṛeḥma-s akken yura di tektabt n ?abur : Daymi ara k-ḥemdeɣ ger leǧnas, yerna ad cnuɣ lɛaḍima n yisem-ik .\n15:10 Yenna daɣen : A leǧnas feṛḥet akk-d wegdud n Sidi Ṛebbi !\n15:11 Yura daɣen di tektabt n ?abur : ?emmdet Sidi Ṛebbi kunwi akk ay igduden,ḥemmdet Sidi Ṛebbi a leǧnas meṛṛa !\n15:12 Nnbi Iceɛya yenna : A d-iffeɣ yiwen uxalaf seg uẓaṛ n Yassa , a d-ikker iwakken ad iḥkem ɣef yegduden ; l eǧnas meṛṛa ad ssirmen deg-s .\n15:13 Sidi Ṛebbi yellan d Bab n usirem a d-issers fell-awen lfeṛḥ d lehna s liman i tesɛam deg-s, iwakken ul-nwen ad iččaṛ d asirem s tezmert n Ṛṛuḥ iqedsen.\n15:14 ?ef wayen i kkun-yeɛnan ay atmaten, tḥeqqeqeɣ belli teččuṛem d leḥnana akk-d lefhama yerna tzemrem aț-țemyenhum wway gar awen.\n15:15 Ɛemdeɣ ɣef yimeslayen-agi i wen-uriɣ di tebṛaț-agi iwakken a wen-d-smektiɣ ayen akk i tlemdem. S ṛṛeḥma n Sidi Ṛebbi i yi-d ițțunefken,\n15:16 i lliɣ d aqeddac n Ɛisa Lmasiḥ ɣef leǧnas nniḍen. Tura ccɣel-iw, d abecceṛ n lexbaṛ n lxiṛ n Sidi Ṛebbi i leǧnas ur nelli ara n wat Isṛail, iwakken igduden meṛṛa ad uɣalen d lweɛda yeṣfan s Ṛṛuḥ iqedsen, d lweɛda ara iɛeǧben i Sidi Ṛebbi.\n15:17 S wakka, di tikli-inu akk-d Sidna Ɛisa Lmasiḥ, zemreɣ a d-iniɣ : feṛḥeɣ s lxedma i yi-d-yefka Sidi Ṛebbi.\n15:18 Axaṭer ma yella wayen i ɣef ara d-ḥkuɣ, a d-ḥkuɣ kan ɣef wayen i gexdem Sidna Ɛisa yis-i, ama s imeslayen ama s lecɣal iwakken igduden ur nelli ara n wat Isṛail ad ḍuɛen Sidi Ṛebbi.\n15:19 S licaṛat d lbeṛhanat i d-ideṛṛun s tezmert n Ṛṛuḥ iqedsen, i beccṛeɣ lexbaṛ n lxiṛ n Lmasiḥ si temdint n Lquds armi ț-țamurt n Illirya di mkul amkan.\n15:20 Xedmeɣ meǧhud-iw iwakken ad beccṛeɣ lexbaṛ n lxiṛ anagar anda ur yețwassen ara Lmasiḥ iwakken ur bennuɣ ara ɣef lsas sbedden wiyaḍ, xedmeɣ am akken yura di tektabt n nnbi Iceɛya :\n15:21 Wid iwumi ur yețwabecceṛ ara, ad walin ;wid ur nesli ara yis, ad fehmen.\n15:22 D annect-a i yi-ṭṭfen acḥal d abrid ur n-usiɣ ara ɣuṛ-wen.\n15:23 Tura imi kfiɣ lxedma-w di tmura-agi, yerna acḥal iseggasen aya i țmenniɣ a kkun-ẓreɣ, ssarmeɣ a n-ɛeddiɣ ɣuṛ-wen m'ara ṛuḥeɣ ɣer tmurt n Spenyul. Ur țṛuḥuɣ ara alamma sɛeddaɣ kra wussan yid-wen iwakken a nemyussan ; yerna ma yella wamek, a yi-tɛiwnem ad kemleɣ abrid-iw.\n15:25 Ma ț-țura ad ṛuḥeɣ ɣer temdint n Lquds, ad awiɣ ayen ara iɛawnen iqeddacen n Sidi Ṛebbi yellan dinna.\n15:26 Axaṭer atmaten-nneɣ n Masidunya akk-d wid n Akaya jemɛen-d ayen ara fken i watmaten-nneɣ imasiḥiyen n temdint n Lquds, i gellan d igellilen.\n15:27 ?-țideț ayagi xedmen-t s lebɣi nsen, lameɛna imasiḥiyen n temdint n Lquds uklalen lemɛawna-yagi. Axaṭer akken i weṛten yid-sen lbaṛakat i sen-d-yefka Ṛṛuḥ iqedsen, akken daɣen nutni tura yewwi-d lḥal fell-asen a ten-ɛiwnen di tugniț n lexṣaṣ.\n15:28 M'ara sen-fkeɣ ayen akk i sen-d jemɛen, ad ikfu ccɣel-agi, imiren ad ṛuḥeɣ ɣer tmurt n Sbanya, a n-ɛeddiɣ ɣuṛ-wen.\n15:29 ?riɣ belli m'ara n-ṛuḥeɣ ɣuṛ wen, s lbaṛaka tameqqrant n Lmasiḥ ara n-aseɣ.\n15:30 Di leɛnaya-nwen ay atmaten, s yisem n Ɛisa Lmasiḥ Ssid-nneɣ d leḥmala i d-yețțak Ṛṛuḥ iqedsen, a wen-ssutreɣ a yi-tɛiwnem aț-țdeɛɛum ɣer Sidi Ṛebbi fell-i\n15:31 iwakken a yi-ssemneɛ seg ifassen n wid yugin ad amnen di tmurt n Yahuda ; yerna ayen akka ara yawiɣ i watmaten n temdint n Lquds a ten-yaweḍ di laman iwakken ad feṛḥen yis.\n15:32 S wakka ma yebɣa Sidi Ṛebbi, a n-awḍeɣ s lfeṛḥ, ad steɛfuɣ dinna ɣuṛ-wen.\n15:33 Sidi Ṛebbi yellan d Bab n lehna ad yili yid-wen meṛṛa ! Amin !\n16:1 A kkun-weṣṣiɣ ɣef weltma tneɣ Fibya, nețțat illan ț-țaqeddact n Sidi Ṛebbi di tejmaɛt n temdint n Senkriya.\n16:2 Sṭerḥbet yis s leqdeṛ, s yisem n Sidna Ɛisa, akken i glaq aț-țesṭeṛḥebem s watmaten. Ɛiwnet-eț deg wayen akk i teḥwaǧ, axaṭer aṭas n watmaten i tɛawen ; ula d nekk tɛawen-iyi.\n16:3 ?ṣiwḍet sslam i gma-tneɣ Akilas akk-d Briska, wid akken iqeddcen yid-i ɣef Sidna Ɛisa Lmasiḥ,\n16:4 wid akken i gqeblen ad sebblen tudert-nsen fell-i ; mačči d nekkini kan i ten icekkṛen meɛna ula ț-țijmuyaɛ n imasiḥiyen n mkul amkan cekkṛent ten.\n16:5 ?sellimet daɣen ɣef wid yețnejmaɛen deg wexxam-nsen, țsellimet ɣef gma-tneɣ Ibantus aḥbib eɛzizen fell-i, i gellan d amenzu yumnen s Lmasiḥ di tmurt n Asya.\n16:6 ?sellimet ɣef Meryem i genneɛtaben aṭas fell-awen.\n16:7 ?sellimet ɣef Andrunikus akk-d Yunya i yi-ițțilin yerna llan yid-i di lḥebs, wid eɛzizen ger ṛṛusul, nutni yumnen s Sidna Ɛisa uqbel ad amneɣ nekkini.\n16:8 ?sellimet ɣef Ambliyatus gma tneɣ, win eɛzizen fell-i di Lmasiḥ.\n16:9 ?sellimet ɣef gma-tneɣ Urban, win iqeddcen yid-nneɣ ɣef Lmasiḥ ; țsellimet daɣen ɣef Stakyis aḥbib-iw.\n16:10 ?sellimet ɣef Abalis, win i nwala amek i geṭṭef di Lmasiḥ. ?sellimet ɣef wat wexxam n gma tneɣ Aristubul.\n16:11 ?sellimet ɣef Hiṛudiɛun win i yi-ițțilin, țsellimet ɣef wat wexxam n Narsisus, wid yumnen s Lmasiḥ.\n16:12 ?sellimet ɣef tyessetmatin Trifina akk-d Trifusa i genneɛtaben ɣef lecɣal n Ṛebbi, țsellimet ɣef Bersidya eɛzizen, tin yenneɛtaben aṭas ɣef Lecɣal n Lmasiḥ.\n16:13 ?sellimet ɣef Rufus win yextaṛ Sidi Ṛebbi akk-d yemma-s i yi iḥesben am mmi-s.\n16:14 ?sellimet ɣef Asinkritus, Flegun, Hermis, Batrubas, Hermas akk-d watmaten nniḍen yellan yid-sen.\n16:15 ?sellimet ɣef Filulugus akk-d Julya, Niryus akk-d weltma-s, Ulimbas akk-d wid yumnen s Lmasiḥ yellan yid-sen.\n16:16 Msalamet wway-gar-awen s sslam yeṣfan. Tijmuyaɛ akk n Lmasiḥ țselliment-ed fell-awen.\n16:17 A kkun-weṣṣiɣ ay atmaten : ḥadret iman-nwen ɣef wid i d-ițțawin beṭṭu yerna skarayen ccwal, bɣan a wen-sɛeṛqen ayen i tlemdem, sbeɛdet iman-nwen fell-asen.\n16:18 Axaṭer imdanen am wigi ur qeddcen ara ɣef Lmasiḥ Ssid-nneɣ meɛna ɣef yiɛebbaḍ-nsen kan i qeddcen ; s ukellex akk-d imeslayen ẓiden, țseḥḥiren ulawen n wid yesɛan neyya.\n16:19 Ma d kunwi, medden meṛṛa ẓran tḍuɛem Sidi Ṛebbi, d ayen i yi-sfeṛḥen. ?menniɣ aț-țxedmem ayen yelhan s ṣṣwab, ur s-țaǧǧat ara abrid i cceṛ.\n16:20 Sidi Ṛebbi yellan d Bab n lehna, ur yețɛeṭṭil ara ad yemḥeq Cciṭan yerna a t-yerr seddaw iḍaṛṛen nwen. Ṛṛeḥma n Ɛisa Ssid-nneɣ aț-țili yid-wen !\n16:21 Gma-tneɣ Timuti win iqeddcen yid-i akk-d Lusyus, Yazun, Susibatrus i yi-ițțilin țsellimen-d fell-awen.\n16:22 Nekk Tertius i guran tabṛaț-agi țsellimeɣ daɣen fell-awen s yisem n Ɛisa Lmasiḥ.\n16:23 Yețsellim-ed fell-awen Gayus win i ɣer țțiliɣ anda țnejmaɛen daɣen watmaten meṛṛa. Erastus, win yeṭṭfen asenduq n yedrimen n temdint akk-d gma-tneɣ Kartus țsellimen-d fell-awen.\n16:24 Ṛṛeḥma n Ssid-nneɣ Ɛisa Lmasiḥ aț-țili yid-wen meṛṛa ! Amin !\n16:25 Yețțubarek Sidi Ṛebbi yesɛan tazmert a ɣ-yesseǧhed di liman, akken i t-țbecciṛeɣ di lexbaṛ n lxiṛ i d yewwi Sidna Ɛisa Lmasiḥ, iwakken a d-isban lbaḍna n Sidi Ṛebbi yețwaffren seg wasmi tebda ddunit,\n16:26 meɛna sḍehṛent-ț-id lenbiya s wayen uran akken i sen-t-id-yumeṛ Sidi Ṛebbi, Illu n dayem. Tura leǧnas meṛṛa slan i lexbaṛ-agi n lxiṛ iwakken a ten-id-yawi ɣer ṭṭaɛa-ines s liman.\n16:27 Lɛaḍima i Sidi Ṛebbi awḥid, Bab n tmusni d leɛqel, s Sidna Ɛisa Lmasiḥ si lǧil ɣer lǧil ! Amin !


Q=16	C=8	SS=0	LS=8	PS=0	DC=0	LC=0	SD=0	BS=2	G0=7	G1=4	G2=1	DLID=ber_Latn	BODY=Interview de Muḥend Aɛrav Bessaoud (I) – Kabyles.com\nAccueilKabylophonieInterview de Muḥend Aɛrav Bessaoud (I)\nDda Muḥend Aɛrav d yiwen wergaz mucaɛen seg wid d-tefka tmurt n Iqvayliyen. Ilul-d i taddart n Tgemmunt llejdid seg useggas n 1925. Ikcem ar ukabar n PPA. Akken ikker ṭṭrad n tegrawla n 1954 mgal imnekcem afransis “yeẓẓlen iḍarren-is” lqern d wezgen. Yuɣal d lkumada n ALN anda yefka tameddurt-is akken ad yekkes azaglu n urumi i yerran atmaten is Iqvayliyen d aklan u tamurt i yerra d ayla-s.\nIhi, yewwet am atmaten-is Iqvayliyen armi lzayer i tewwi timunent. S yenna am akken tecfam xilla deg-wen, teffeɣ-aɣ targa mxalfa. Ihi, netta ikemmel amennuɣ-ines si 63 mi d ilul ukavar FFS, yuɣal ar umadaɣ mgal imnekcem nniḍen, wagi d aqdim, d win n wacḥal n lleqrun aya, win isɣeflen iqvyliyen, d imaziɣen sumata. Wagi d imnekcem aɛrav-ineslem i irran iman-is am « wuccen yesburren taglimt n izimer » akken ad yessenger ulli.\nTwalam diɣen amek ḥebsen at FFS, Si Lḥucin yettef-it lɛasker n Ben Bella i wumi neqqar i talit nni : “lgirra n waɛraben” (meḥsub gar-aɣ nekni d waɛraben am akken tɛedda tin n irumyen.\nTagrawt n FFS akken ma llan erran akk leslaḥ-nsen, “erran ddan” qbel ma Bumedyen ad yesseɣli Ben Bella, yeṭṭef amkan-is seg imiren. Dda Muḥend, ḥala netta ur nerra ara tamegḥelt-is i Ben Bella, acku irmel-itt deg umadaɣ wala.\nSyenna akin, yedder kra n wussan deg Lzzayer ar Dda Racid Aɛli Uyḥya it-yeffren di tmanaɣt. Tagara idda deg ukamyu s tuffra, izger ar Lmerruk anda i t-id-imuger Mas Aḥerdan, iḍebber as-id imezger (passeport) amerruki, swayes i d-yezger ar Fransa. Akken-kan i yessers\naḍar-is, yebda ijemmeɛ-d kra n wid mazal “ur bran ara i ṭṭbel ar waman”, maca am akken i tt-iwala si zik, i yenna yagi i Mas Dda Lḥucin : “bac ad ttnerbeḥ, ilaq newwet af taluft n tmaziɣt d tjaddit (lberberisme) abrid-agi”. Ihi am akken teḥsam, Si Lḥucin yumen d lsucilism (socialisme) ar tt-irebḥen, mačči d amennuɣ ɣef tmaziɣt.\nSeg useggas n 1966 ixleq-d netta d kra n wid it-yecban Agraw Imazighen, anda lmeqsud ines akken ad yesdukel meṛṛa imaziɣen n Tmazɣa, ad erẓen azaglu n leqrun iberkanen n imnekcem n idger n Σuqba Ibn Unafaɛ.\nIhi a ken-d-fkeɣ imeslayen ines akken i ten-id-yenna deg yiwen udiwweni*(entretien) deg uɣmis “Aẓar” i d-yeffeɣen 1992.\n1) Singulier pluriel talast tilas aculliḍ iculliḍen amrar imraren asegres isgersen tiblellect tiblellac agelzim igerzam neγ igelzyam agertil igertilen 2) idem … Singulier pluriel tasedda tisedwa igenni igenwan tagerfa tigerfa aḍar iḍarren abux ibuxen 3) […]\nvulputate, risus eget elit. consectetur eleifend Aliquam quis odio felis ut ipsumUA-10888605-2


Q=5	C=5	SS=0	LS=0	PS=0	DC=0	LC=0	SD=0	BS=0	G0=22	G1=12	G2=6	DLID=ber_Latn	BODY=Mulud At Mɛemmer : Tabrat i Muḥend Azwaw - isallen.info isallen.info\nI kečč a Muḥend Azwaw d tezyiwin-ik. Adlis-a, ad ak-d-yefk yiwen n wudem n tmusni, ad ak-d-yeqqim d tigejdit, ad ak-d-yettales ayen gan d wayen nnan yimezwura-inek. Mi ara t-walin medden ammar ad ilin wid ara d-ak-yinin :\n– Tigi d tihkayin n zik-nni, d timucuha n teryel i yess ssedhuyen arrac, i wacu ara d aɣ-nefɛent tmucuha n zik, i nekni s at tura ? Eôô timucuha n zik i yat zik ; nekni d arraw n wass-a, ass-a irgazen ulin s aggur, rsen deg-s, ass-a isufag ssemliliyen tamurt ɣer tmurt, ass-a deg yiwet n takurt tezmer ad tzebbel tamdint tameqrant deg usmenɣer n tit.\n– Tamusni tekka nnig n teswiɛin. Ur ttilit ara ay imedhac d arrac yessedhac uclawa, yesmenyafen arelluc aberreqmuc i yitij ireqqen neɣ i uwraɣ yuli uɣebbar.\n– Awraɣ yif arelluc, ulac akk taqrint gar-asen : awraɣ kkes-as aɣebbar ad yirriq, arelluc cwit ma icellef-it d aclaf ad yeddegdeg d ticeqfatin tizraraqin.\n– Awer tedru yid-wen ay at tura am useklu iwumi gezmen yiẓuran : di tazwara, zegzaw yifer-is, di teswiɛt sellaw, ider. Ttejra mebla iẓuran leqrar-is d tamettant. Awer tilim ay at tura d isekla war yiẓuran.\n– Tamacahut d ajlal n tmusni, kkes ajlal iwakken ad d-tedher temsirt yellan ddaw-as, acku…\nAcku tamusni, ɣas tettabaɛ lewqat, ur teqqin ara ɣer-sen s umrar ur gezzmen lemqes. Si tallit ɣer tayed tettbeddil tussna, tamusni ur tettbeddil ara. Si tallit ɣer tayed i yettbeddilen di tmusni d ssifa n sufella, mačči d ixf n daxel.\nMaca, taɣawsa tis-snat, ay Azwaw, tamusni mačči d lwert kan, mačči d agni iwumi d-zzin leswar. Awan n tmusni d antag, d tikli ɣer zdat. Ma tgid-as algam, tenɣid-tt.\nAy Azwaw, ur as-tegg ara algam i tmusni. Anida ara tt-yessiwed lôehd n ufud-is, tawid-tt, ma s aggur, eôô tamusni ad tali s aggur, ma s itran egg-as abrid s itran, ma awan-is d asemhelleq i ddunit d wayen yellan, anef i tmusni ad tessemhilleq i ddunit.\nTaɣawsa tis krad, tamusni ay Azwaw, d asafu. D asafu n tafat : eôô asafu ad ifu, yessuzef tillas.\nTamusni d asafu n wurɣu : eôô asafu ad isserɣ ayen yerkan, d wayen yeblan, d wayen ur nesɛi iẓuran. Egg-as asaber ɣef wayen yelhan, ɣef wayen yelhan deg yiberdan d amsebrid mačči d amentran.\nTamusni d asafu : wa yettak-it i wa, iwakken ad d-yezg dayem yeɛla, urôin yettendella neɣ yulwa neɣ yeqqim am uɣerrus di tesga.\nHedreɣ yemmut umɣar aneggaru i d-yettawin abrid n tmusni : Newwi tafekka-s ɣer uẓekka ideg ara yentel. Mi nerra akal fell-as, nuɣal-d, nettmesmuqal am win iserɛen la d-yettaki. Yendel usafu gar-aneɣ iseg d-nettagem tafat.\nAssen, ay Azwaw, i k-id-mmektiɣ, i as-nniɣ : Ay imɛazzan n yiwwas, ɣurwat ad tuɣalem d inehyaf n kullas si tmusni d tmuɣli taɣezfant, d tulya n wul d leɛqel. Mmektiɣ-k-id, mmektiɣ-d akk tisutwin ara d-yemlen. Amusnaw aneggaru nemdel-it, daɣ nemdel yid-s tamusni ? Ulac tijmuyaɛ d yigrawen ideg ara thefdem tamusni akken i tt-hefden yimezwura nwen. Tura, tamusni tuɣal s idlisen. Degmi i uriɣ adlis-a i kečč, ay Azwaw, d tezyiwin-ik ad ak-d-teqqim d tagejdit i usenned, d tagejdit i lebni.\nMulud At Mɛemmer.\nSortie imminente de la suite bureautique LibreOffice en Kabyle


Q=0	C=0	SS=0	LS=0	PS=0	DC=0	LC=0	SD=0	BS=2	G0=1	G1=1	G2=1	DLID=ber_Latn	BODY=Yeffeɣ-d ass n : Akras, 08 Dujembeṛ 2021 08:12 Ɣran-t : 0 n tikkal\nDDEWḤA – Tfuk teɣlamt taɣelnawt n tcirḍart n A’ timlilit-nnes mgal Maṣer s tgadda n 1 ɣer 1 (azgen n wakud amezwaru ifuk s 1 ɣer 0). Yella-d waya ass n usinas tameddit seg unarir n Al-Janoub deg Ddewḥa, deg ukatar n wass wis kraḍ d uneggaru n Tegrawt D deg Teqbuct Taɛṛabt n FIFA ay d-yettilin deg Qaṭar gar 30 Wamber d 18 Dujembeṛ.\nD Zzayer ay yessadfen iswi amezwaru s tyita n Mohamed Amine Tougai (timikt tis 19), maca Imaṣriyen rran-d tiyita s yiswi n temqassit ay yessadef uqebṭan Amro El-Soulia deg tmikt tis 60.\nDeg temlilit niḍen n tkemmuct-a ay d-yellan deg unarir n Uɣaram n Usegmi, Lubnan terna Ssudan s 1 ɣer 0 s yiswi ay yessadef umḍif n yiswi Ali Abo Eshrein s tuccḍa i teɣlamt-nnes deg tis 76. S lexṣara-a, Ssudan teffeɣ seg teqbuct-a.\nS yigmaḍ-a akk, Zzayer tfuk d tis snat deg tegrawt-nnes s 7 n tenqiḍin deffir Maṣer yeṭṭfen adeg amezwaru s 7 n tenqiḍin ula d nettat. Zzayer ad turar mgal Meṛṛuk, tamezwarut n tegrawt C ass n usiḍyas deg unarir n Al-Thumama (ɣef tis 8:00 n tmeddit).\nSeg yidis-nnes, Maṣer ad turar mgal Luṛdun yellan d tis snat deg tegrawt C ass n usiḍyas deg unarir n Al-Janoub (ɣef tis 4:00 n tmeddit).\nLast modified on Akras, 08 Dujembeṛ 2021 15:56\nTaqbuct Taɛṛabt n FIFA n 2021\nYeffeɣ-d ass n : Akras, 08 Dujembeṛ 2021 08:12 Taggayt : ADDAL Ɣran-t : 0 n tikkal Bḍu


Q=6	C=3	SS=2	LS=0	PS=1	DC=2	LC=0	SD=0	BS=8	G0=50	G1=14	G2=6	DLID=ber_Latn	BODY=Slimane Azem awin ara k-id-yerren! - Tamurt | Isallen n tmurt\nHome Ulac Slimane Azem awin ara k-id-yerren!\n15 Yennayer 2012\nMi kfant tuzzmiwin, yettɣimi-d umraḥ d lxali. Allen yettḥekiren nnig lemwaji n yilem, zṛan-t ɣef acu ttnadint. Iɣemɣumen yedlen la ttɣaren i yiṭij , du leqrar ad fsin imi tafat d awezɣi a tt-yekbel ufus. Taɣect, xas tebbeḥbeḥ, tessawal i win izemren ad iniwel imeslayen yellan d ddwa n ḥellu ɣef wul inedfen deg akken hamjen deg-s yisɣan yesmenyafen amurḍus ɣef lbenna n tiẓeḍt : « Slimane Azem anwa ik-d-yerren/ ma ad tawaliḍ zzman/ ma ad k- ɣaḍen widen yettrun/ ad aɣ-d-tecnuḍ ɣef ayen iɛedden/ akked wayen yellan/ d wayen ila d-iteddun/ayen iɣ-d –ǧǧan imawlan/s yiseɣ d leḥsin/ tura kkren-d widen i t-yettun ».\nSmirjiḥen isefra yettleqimen tudert ɣef ufurek n timmurṣaḍ. Leqmen ɣef tejra n leḥlu tikerkas n widen umu yecceḍ laṣel. Yeɣli ssqef yedurin axam deg nnejmaɛent tezlatin tiden i nḥemmel. Nedqen yenzizen ɣef udem n yimenduyar yettawin ṣda n yimadaḥen yettbedden tawwurt tawwurt amer ayen akken nwan d tidet ad t-ssiwḍen. Deg yirebi n wayen nettɛuzu i d -yefrurex lɛar armi yuɣal kennu d azamul n tiḥerci. Teqfer tmusni deg wallaɣen n widen yerẓan tisirt n lewqama di leryac. Taɣect xas tebeḥbeḥ mazal tettnamar iɣulad n tsusmi : « acḥal n widak yerfan/ am widak yenfan/ d imeɣban di tmurt-nsen/ xedmen armi dayen ḥfan/ ayen i d-snulfan/ yuɣaled d aɛdaw-nsen/ am win yettrabin izerman/ s lxir d laman/ mi meqrit ar d-teqqsen ».\nYulli-d uɣber n tatut ɣef udlis n tmusni . Tessa takka azmamen n tizzumna. Annar yuɣal d tazniqt deg yettlaweḥ waḍḍu n uɣurar. Yekaw lmidad di tadwet. Yeḥzen yimru, yeɣli si ger iḍuden yewwet gursel. Timucuha sebken-t deg yikufan n meɣrud. Isefra skucebren ɣef yiles celḥen lemwas n wastehzi. Taɣect xas tebeḥbeḥ tsuɣ lhejna yellan : « Aqli ttawiɣ-d isefra/ terra-yi tamara/ d lemḥayen iten- id-yeǧǧan/ si tmmeddit ɣer tafrara/ ur gganeɣ ara/ am win umu ɛejben yitran/ixef-iw yurǧan tagara/ mačči kan d kra/ ayen yezṛa d wayen it-yurǧan ».\nDderz yettawin lexyal n yiḍeli yexmet. Abbu i d- yessuḥeb wass-a, d win yerran amendil ɣef allen. Siwa leɛyub i d-tettenccad tmuɣli. Yekna uɛrur i lbaṭel, yuffa lebɣi-s ɣer-s armi yuɣal lehlak d win iccuban ḥellu, armi ula d axbac yuɣal ineggi d leḥnana. A sslam iweqɛen deg yir ticerket, simmal yettembiwil yettẓeyir tiyersi ɣef yiri-s. Yenqedwa wawal deg yir amdun, sellaw lmenteq s awcu id yegla : « zriɣ amur iw yenza/ dayen id tefka twenza/ ur ẓriɣ anwi iyi ɛaqben/ reqmen-t yakk s leḥzaza/ mi teqqden yezza/ s usefru it-zzenzen/ d widak terriḍ d imenza / a bab n lɛezza/ ziɣ s ẓẓur i tt-cehiden ».\nIgudar ggunin tamurt. Yejla lbaz, teqqummec tninna am tadla i yir lawan. Zzman yeḍṣa ɣef widen yettun tansa n timadit. Di tigzirin n ulejlej, tennuɣ targit akked tilawt. Izumal n inuɣniyen id yemmaren ur d-ddin ara di sfina n ugacur. Lqeḍ yallan zik-nni yeddem-it yir qamum armi tuɣal taɣribt teɛreq nnig lkanun. Amek a teḍru d win i teddun di ṭlam i d-tefka tafat n yir teṣebḥit akken ad yedlu ɣef uɣbalu n tidet ? Tidderɣelt mačči d yiwen i wudem-is :\n« tikwal amzun d aderɣal/ ɛereqen- iyi lecɣal/ am win yettargun lewqat/ aferṭeṭṭu d amellal / yettruḥ yettuɣal/ yedewwir ɣef lambat/ sliɣ-as mi d yessawel/ ugadeɣ ad imal/ ad yerɣ ur tettban tafat ».\nWin yewten deg-nneɣ la smaḥ. Win yenwan anṣubb deg yixmir mačči d izli, i tebɛed targit-is. Win yestenwan deg ayen i d- inna wawal meɛdur ma yekcem di timḍellas. Aggens ur yesliɣ alama tella tumlilit. Ammus ur yekkis alama uzzlen waman. Ul yettidir alama yekseb tayri. Lḥir ur ifennu alama d-tewweḍ tmugent. Lewham ur yettiwzil alma d yewweḍ tbut. Nnig tiɣaltin yesmirǧiḥ wawal acqiq akken ad d-yinni : « sliman azem a wi i k-d-yerran ? »\nNnig lexwaṭer yessan asḥissef deg ulawen nneɣ, yezzi-d ṣṣut necedha, izgr-d lebrur, lebḥur, idurar, swaḥel, ṣhari…akken xas taɣect tebbeḥbeḥ ad yessefru ɣef ayen ttun widen iɛebden leɣrur : « yebda yakk zzher-iw yecbek/ yeqdeɛ aḥarrek/sanga yruḥ mačči ɣer din/ lukan d lehlak i yehlek / ad s-id-nadiɣ amek/ ad s-d-afeɣ ddwa i umuḍin/ ziɣen yeḍha-d yettumlek/ imi kan yebrek/ waqila izedeɣ-it wis sin ».\nPrevious articleAt Wemɛuc (Bni Maɛuc): Kkawen icercuren n waman\nNext articleAt Yeεla: Lgaz n lḥiḍ, ar melmi?\nmuḥend 22 Dujember 2018\tAt\t9h53\nAzul, wid i d-ikeccmen ḥewṣen azarug di 62 nni, wwin-d yid-sen tutlayt n Taεrabt geg usegres a tt-zuzren di Lzzayer, d widak i mazal ar tura, llan kra inuẓar sseknan-ten reffdenTaεrabts ğğan ayla-nsen! maca Dda Sliman yeṭṭef di tjaddit, lehdur-is ssakayen, ssnernayen Taqbaylit, degmi ẓran ur s-ttizmiren ara a t-beddlen, dγa, ufan-d ssebba n waεzal-ines.\nmuḥend 17 Yennayer 2012\tAt\t20h56\nYiwen 22 Dujember 2018\tAt\t9h49\nMara twaligh tallit ay deg nettudur, qareghas maci kan d dda Sliman ig khussen i tmurt taqvaylith. As ayyi nuhwaj daghen irgazen am Hmed U Merri.\nAr taggara n lqern wiss XIX, tamurt taqvaylit dagha yerzat unekcam urumi. thudrin, iâarciwen iksasen urumi thissas. igrayasen lquyad deg umtiq n n yegrawen, ceraâ inseslem deg temnat n craâ imezwura… Deg tegnit am tayyi id kren irgazen am Hmed U Merri. D irgazen ig udren deg tmurt negh uqvel ahtekcem twekka tarumit. Dirgazen ur nezmir adwalin tamurt tekhser wad qimen d ukrifen ifassen.\nIhi assa, tamurt taqvaylit tuhwaj maci imedyazn kan am dda sliman; thuhwaj daghen imnayen am Hmed U Merri.\nmuḥend 22 Dujember 2018\tAt\t9h59\nazul aYiwen, ma tdum γef Leqbayel akka, tban d tinna n Ḥmed Umerri ara d-yesseqsin. D acu ara nrağu deg wid i γ-ittbuddun ayen n ddir, εnanen-d ayen nekseb ad aγ-t-kksen, tameslayt nneγ, ansayen nneγ, kkaten a γ-ssṭixren γef umezruy nneγ γef ubrid imezwura nneγ, i wakken a γ-rren ar ubrid nsen, ad neddu srid ar teccuyt ad nefsi ad nuγal am nutni!\nYiwen 18 Yennayer 2012\tAt\t13h15\nmuḥend 18 Yennayer 2012\tAt\t18h36\nAkka id-nekni 22 Dujember 2018\tAt\t9h49\nTanmmirt i Hamid ghef wedris-a. Ayen ilaqen ilaq, ma3na nekni s leqbayel, nagh s imazighen sumata, ur nexdim ara ahat ayen ilaqen, ama ghef tmeslayt ama ghef umezruy. Tura aqlagh la-nxeddem !\nBghigh-kan ad gregh tamawt ghef kra n imeslayen ur ssiwdegh ara ad fehmegh axatar ahat ur twarun ara akken iwata : amedya « timmurṣaḍ », « sslam », « tiẓeḍt », « Nedqen », « Teqfer », « Yejla », « ugacur. ».\nTanmmirt i Tamurt.info, tanmmirt i tririt-nwen.\nazul a Winnat, yessefk d bab umagrad-a (Ḥamid) ara k-id-yerren γef iseqsiyen-ik, yella daγen Mmi-s n Wemsed yeggar-d iman-is tlkkelt ar tikkelt, yettsifi-aγ-id tira n teqbaylit, armi neččeḥ akk fell-as, yuγal yebra i wawal ar wannu.\nmuḥend 22 Dujember 2018\tAt\t10h06\nTura kkren-d wid i t-yettun, ttleqimen tudert γaf ufurek n timmurṣaḍ= d aseklu »tejra »n wuffal,qqaren am win yettleqimen uffal,ulamma γur-s igeḍman d iγezfanen maca ur ğhidden ara, fessusit, ttruẓun, rekkun. Axbac, yuγal ineggi d leḥnana, imi mačči d leḥnana n tidet,yuγal sslam=azul iwqeε di tcerkeṭ,= qqaren, ur s-sriγ i ssla-ik, imi ur yi-teḥmileḍ ara. Tiẓedt neγ tiẓeṭ= ẓẓid, tiẓidanin »lḥelwa » d sekker. Nedqen=ṭṭreḍqen di temsaεraq qqaren: (jebdeγ g umrar yendeq wedrar)=d lewğeh tmegḥelt. Teqfer=teγleq di yal tama,tuqqa, tenger. Yejla= iγab, iba, ulac-it, iruḥ yennejla. Agacur=teγli-d kan akka fell-as ur yuḥtam ara, aεla γila,par hasard.\natan wayen gziγ, ay Akka id Nekni!\nMa ccḍeγ suref-iyi\nMasthen 22 Dujember 2018\tAt\t10h21\nTanmirt a Muhend ghef usefti ayyi n kra wawalen n teqvaylith.\nGhas akka n khuss deg tira n teqvaylit, llan widak id itaken affud ghef tsekkla n taqvaylith. Ihi ad rnugh ad ak inigh tanmirt.\nAkka id-nekni 20 Yennayer 2012\tAt\t14h02\nmuḥend 21 Yennayer 2012\tAt\t15h17\nmuḥend 23 Yennayer 2012\tAt\t11h47\nMasthen 23 Yennayer 2012\tAt\t13h42


Q=17	C=5	SS=3	LS=5	PS=0	DC=9	LC=3	SD=0	BS=1	G0=36	G1=11	G2=5	DLID=ber_Latn	BODY=Tiqsiḍin n Wedlis Iqedsen Yeǧǧuǧeg uεekkaz n Haṛun - Site officiel des Témoins de Jéhovah\nΓER S Lluɣa n igugamen n Aṛjuntin Lluɣa n igugamen n Baragway Lluɣa n igugamen n Binizwila Lluɣa n igugamen n Briṭanya Lluɣa n igugamen n Filibin Lluɣa n igugamen n Finland Lluɣa n igugamen n Fṛansa Lluɣa n igugamen n Ikwadur Lluɣa n igugamen n Isṭunya Lluɣa n igugamen n Jabun Lluɣa n igugamen n Kulumbya Lluɣa n igugamen n Kusta Rika Lluɣa n igugamen n Marikan Lluɣa n igugamen n Miksik Lluɣa n igugamen n Nikaṛagwa Lluɣa n igugamen n Rrus Lluɣa n igugamen n Sbenyul Lluɣa n igugamen n Usṭralya Lluɣa n igugamen tanirlandit Lluɣa n igugamen tačikit Lluγa n igugamen n Hungarya Tababyamantuţ (n Kuraṣaw) Tabambaraţ Tabawulit Tabendaţ Tabiclamart Tabikult Tabiǧint n Tegzirin n Salumun Tabiẓut Tabulgarit Tabulunit Taburtugit Tabyiṭnamit Tacint (Haka) Tacinwaţ tamundarint (n zik) Tacinwaţ tamundarint (tushilt) Tacitumbukaţ Tacitungaţ Tacitungaţ n Malawi Taciyawuţ Tacunaţ Tadangmit Tadanwaţ Tadrihuţ Tafarisit Tafinwaţ Tafiruyant Tafrikant Tafṛansist (neɣ taṛumit) Tagalwaţ Tagant Tagarifunaţ Taggaţ Taglizit Tagrunlandit Tagwaranit Tahawsaţ Tahendit Tahiligaynunt Tahiriruţ Tahirit tamutuţ Tahmungt (tamellalt) Tahungarit Tajabunit Tajulaţ Tajuṛjyaţ Takabardit-tačirkisit Takabayt Takannadaţ Takatalant Takazaxt Takačint Takačwaţ (Ankac) Takačwaţ (Ayakuču) Takačwaţ (Bulibya) Takačwaţ (Kusku) Takicit Takikambaţ Takikawundit Takikcit Takikunguţ Takikuyuţ Takilubaţ Takimbunduţ Takinyaṛwandit Takirgizit Takirundit Takisit Takriyult n Hayti Takriyult n Muris Takriyult n Saycal Takriyuţ Takulit Takunaţ Takunguţ Takurit Takusaţ Takwangalit Takwanyamaţ Takṛuwatit Talalmanit Talalmanit n ukessar Talambit Talawuţ Talbanit Talingalaţ Talitunt Talitwanit Talubalit Talugandaţ Talugbaṛaţ Talukunzuţ Taluwuţ Tamabudunguţ Tamakuwaţ Tamalayalamit Tamalayt Tamalgacit Tamaltist Tamambwit-talunguţ Tamamit Tamaratit Tamasidunit Tamayaţ Tamazatikt (n Huwawuṭla) Tamendit Tamiksit (n tlemmast n Ufella) Tamikstikit (Girriru) Tamiskituţ Tamizuţ Tamungulit Tamuwurit Tamyamaţ Tanahwatlit (n Bwibla n Ufella) Tanahwatlit (n Girriru) Tandibilit Tandungaţ Tangabirit Tanibalit Tanirlandit Tanuwert Tanuṛwijt Tanyanikaţ Tanyanjaţ Tanyungwit Tanyuwit Tanzimaţ Taqbaylit Tararuṭungant Tarumanit Tarunyankurt Tarusit Taruturuţ Tasabadit Tasamuwant Tasangalit Tasanguţ Tasbenyulit Tasibwanut Tasidamaţ Tasinaţ Tasirbit Tasisutuţ n Lizuṭu Tasrananṭunguţ Tassamit Taswahilit Taswatit Taswidit Tatankaranaţ Tatiluguţ Tatitumit n Dili Tatizuţ Tatlabanikt Tattibt Tatungyant Tatwit Tawallist Tawaraywarayt Tawayunaykit Tawigurt (taεṛabt) Tawulayţaţ Tawuluft Taymaṛaţ Tayunanit (neɣ Tagrikit) Tayurubit Tazabutikt (n Lacigiri) Tazabutikt (n tegzirt) Tazerbayǧanit Tazerbayǧanit (s tira sirilik) Tazuluţ Tazziltalt Tazzuzzilt Tačikit Tačičiwaţ Tačubacit Tačwaţ Taţungaţ Taţwanaţ Taεibṛanit Taεṛabt Taṛminit Taṛminit (n Lγerb) Taṣlubakit Taṣlubinit Taṭagalugt Taṭajikit Taṭamulit Taṭaraskant Taṭaylundit Taṭaṭart Taṭelyanit Taṭujulabalt Taṭukbisint Taṭurkit (neɣ taṭerkit) Taṭurkmanit (s tira sirilik) Taṭutunakt Tifikt Tigbuţ Tilukuţ Tindunisit Tislandit Tisṭunit Tiwit Tizukuţ Tukṛanit Tumbunduţ Turumuţ Tussit Tuṭumit (n uzaγar n Mizkiṭal)\nMUQEL ijeǧǧigen d lluz yewwan i d-yemγin deg uεekkaz-agi. D aεekkaz n Haṛun. Ijeǧǧigen d lfakya-yagi yewwan ffγen-d seg uεekkaz n Haṛun deg yiwen yiḍ kan! Amek i d-yeḍra waya?\nIεedda kra n lweqt, At Isṛayil mazal-iten ţmenṭaren deg uneẓruf. Kra seg-sen ur uminen ara belli Musa d amwellah yelhan. Ur ḥsiben ara diγen Haṛun d lmuqeddem ameqran. Quraḥ d yiwen seg wid yeţxemmimen akka. Ddan diγen yid-es Datan, Abiram akk-d 250 n yergazen yellan d imeqranen n wegdud. Ṛuḥen lwaḥid γer Musa, nnan-as: ‘Acuγer i tessemγarem iman-nwen fell-aneγ?’\nMusa yenna i Quraḥ ţ-ţerbaεt-is: ‘Azekka ṣṣbeḥ ddmet timbexṛin, tezzuzzrem fell-asent lebxuṛ. Imiren aset-ed γer uqiḍun imqeddes. A nwali anwa ara yextiṛ Yahwa.’\nAzekka-nni ṣṣbeḥ, Quraḥ d 250 n yergazen yeddan yid-es ṛuḥen γer uqiḍun imqeddes. Aṭas n yemdanen nniḍen i geddan yid-sen akken a sen-fken afus. Yahwa yerfa aṭas. Dγa Musa yenna: ‘Beεdet akkin γef iqiḍunen n yergazen-agi imcumen. Ur ţnalet acemma seg wayla-nsen.’ Agdud issemḥess, dγa iwexxeṛ γef iqiḍunen n Quraḥ, Datan akk-d Abiram.\nUmbeεd Musa yenna: ‘S wannect-a ara twalim anwa i gextaṛ Yahwa: lqaεa a d-teldi imi-s yerna aţ-ţessebleε yir irgazen-agi.’\nAkken kan yekfa Musa ameslay, teldi lqaεa, tessebleε aqiḍun n Quraḥ d wayen akk yesεa. Tessebleε daγen Datan, Abiram d wat yexxamen-nsen. Umbeεd lqaεa tuγal fell-asen. Mi slan i leεyaḍ n wigad i tečča lqaεa, At Isṛayil ţsuγun, qqaren: ‘Tarewla neγ m’ulac a γ-tečč lqaεa ula d nekni!’\nMa d Quraḥ d 250 n yergazen yeddan yid-es mazal-iten bedden γer tama n uqiḍun imqeddes. Imiren-nni kan Yahwa iceggeε-ed times i ten-yeččan akken ma llan. Umbeεd Yahwa yenna i Ilεaẓar, mmi-s n Haṛun, ad ikkes timbexṛin n lmeggtin-nni, ad ixdem yis-sent tilwiḥin swayes ara iγumm aεalṭar. Aγummu-yagi γef uεalṭar ad yili d limaṛa ara d-ismektin i wat Isṛayil belli ur yezmir ḥedd ad iṭṭef amkan n lmuqeddem zdat n Yahwa, siwa Haṛun d warraw-is.\nLameεna Yahwa yebγa ad issefhem akken ilaq i wegdud belli d Haṛun d warraw-is i gextaṛ ad ilin d lmuqeddmin. Ihi yenna i Musa: ‘Ameṛ i uqerru n mkul lεeṛc a d-yawi aεekkaz-is. Ameṛ diγen i Haṛun, yellan si lεeṛc n Lewwi, a d-yawi aεekkaz-is ula d neţţa. Umbeεd, ssers iεekkzan-agi meṛṛa deg uqiḍun imqeddes, zdat n usenduq n leεqed. D aεekkaz n win ara xtiṛeγ ad yuγal d lmuqeddem ara yeǧǧuǧgen.’\nAzekka-nni ṣṣbeḥ, iṛuḥ Musa ad imuqel, yufa aεekkaz n Haṛun mγin-d deg-s ijeǧǧiǧen d lluz yewwan. Tfehmeḍ tura acimi yeǧǧuǧeg uεekkaz n Haṛun?\nAneẓruf 16:1-49; 17:1-11; 26:10.\nAnwa i gεuṣan amkan yefka Yahwa i Musa d Haṛun, yerna acu i nnan i Musa?\nMusa yenna i Quraḥ d 250 n yergazen yeddan yid-es ad xedmen yiwet n lḥaǧa. Tecﬁḍ d acu-ţ?\nAcu i genna Musa i wegdud? Acu i geḍran akken kan i gfukk ameslay?\nAcu yeḍran d Quraḥ akk-d 250 n yergazen-nni i t-itebεen?\nAcu yexdem Ilεaẓar, mmi-s n Haṛun, s tembexṛin-nni n lmeggtin, yerna acuγer?\nAcimi yesǧuǧeg Yahwa aεekkaz n Haṛun? (Wali ţţeswiṛa.)\nΓer Aneẓruf 16:1-49.\nAcu i xedmen Quraḥ ţ-ţerbaεt-is? Amek i d-sseknen s wannect-a belli εuṣan Yahwa? (Aneẓ. 16:9, 10, 18; Lewwi 10:1, 2; Lem. 11:2)\nAnwa axemmem n diri i d-beggnen mitin uxemsin-nni “iqerra γef tejmaεt”? (Aneẓ. 16:1-3; Lem. 15:33; Icεa. 49:7)\nΓer Aneẓruf 17:1-11 d 26:10.\nAcu d lmeεna n uǧuǧǧeg uεekkaz n Haṛun? Ayγer i gumeṛ Yahwa a t-xeznen deg usenduq n leεqed? (Aneẓ. 17:5, 8, 10)\nAcu i γ-yesselmad wayen yeḍran d uεekkaz n Haṛun? (Aneẓ. 17:10; Lec. 20:28; Filib. 2:14; Iεeb. 13:17)


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Asamas, 26 Ctembeṛ 2021 11:15 Ɣran-t : 6 n tikkal\nDeg umyager gar unabaḍ d yiwaliyen, yenna-d uselway Tebboune dakken asmurer s watigen n yifarisen n uzadur ttgen-t « yijenṭiḍen d yimennekcamen » ay yettarmen ad sfeclen awanak s useɣnew n lexṣaṣ, am wakken ay d-yerna dakken awanak yewwi-d addud d « aquran » deg temsalt-a yernu yegguccel « ad yesnes adabu-nnes ay d-yugem seg uɣref ».\nSeg yidis niḍen, yenna-d uselway n tegduda dakken asaḍuf n tukci n tekfi n trebbawt ad yebdu ad yettwasnas deg ukatar n usaḍuf n tedrimt n 2022 i uḍman n ugemmir i yinerbiyen ilemẓiyen.\nIxebber-d daɣ dakken « ad ilin yiḍrisen imaynuten n usaḍuf i usebɣes n usefti d urẓam n yihriyen n teṛmisin ɣef leḥsab n yiketturen », am wakken ay d-yerna dakken uddun amakki n yismawen n yisenfaren n usnegmu deg ukatar n usefti anagdud d ayen ay d-ikecfen dakken « llan aṭas n yisenfaren yuglen niɣ werɛad ur ten-id-caren ara », am wakken ay d-iger tiɣri i uferru n ukaram-a uqbel tagara n useggas d uzraw n yisenfaren-a yiwen, yiwen.\nIger-d daɣ tiɣri i ubeḍḍu adeblan d amaynu i useɣnew n twilayin tinesmigalin d timaynutin deg Yignan Unnigen d ugafa n tmurt.\nLast modified on Aynas, 27 Ctembeṛ 2021 11:02\nYeffeɣ-d ass n : Asamas, 26 Ctembeṛ 2021 11:15 Taggayt : TADAMSA Ɣran-t : 6 n tikkal Bḍu